Ақл гимнастикаси кучи — Ishonch Gazetasi\nҲар бир ота-она фарзандининг ҳаётда барча қийинчиликларни енгиб ўта оладиган, олдига қўйган мақсадларига мустақил етишадиган бўлиб улғайишини истайди. Бироқ уларда ижодкорликка иштиёқ уйғотиш ва мустақил фикрлаш қобилиятини қандай шакллантириш мумкин? Бу саволга ҳар бир оилада турлича ечим топилади. Кимдир ўз фарзандини рақс тўгарагига йўналтирса, айримлар спорт машғулотларига олиб боради.\nБошқа биров боласини техник ижодиёт билан шуғулланишга жалб қилади. Бу ҳолатда танлаш имкони кўп. Баъзи оилалар боланинг вақти бекорга сарф бўлмаслиги учун энг яхши усуллардан бири сифатида шахматни танлайди. Бу бежиз эмас, албатта. мазкур қадимий ўйин болага катта қувонч бағишлаш билан бирга ақлий салоҳияти ривожида муҳим аҳамият касб этади. Шахмат бола дунёқарашини кенгайтириб, уни ўйлаш, фикрлаш, эслаб қолиш, таққослаш, келажакни олдиндан кўра олиш ва хулоса қилишга ўргатади. Бундан ташқари, шахмат ўйнаган болада эътибор, қатъият, ирода, ўз-ўзига танқид ва мустақил хулоса қилиш қобилиятлари шаклланади. Айниқса, гиперфаол (бир жойда ўтира олмайдиган) болаларни шахматга қизиқтириш жуда фойдали. Таниқли рус педагоги В.Сухомлинский «Ақл ва хотира имкониятларининг тўлиқ ривожини шахматсиз тасаввур қилиш қийин», деганда жуда ҳақ эди. Кубалик машҳур шахматчи Рауль Капабланканинг фикрича, «Шахмат — шунчаки ўйин эмас. Бу вақт ўтказишнинг маълум даражада бадиийлик ва илмийликка асосланган интеллектуал фойдали усули. Жисмоний мукаммаллик учун спорт қанчалик муҳим бўлса, ақлий салоҳият учун шахмат шунчалик муҳим. У инсонларга хос бўлган алоҳида хусусиятларни ривожлантириш ва ақлни машқ қилдиришнинг қизиқарли ҳамда қулай йўлидир».\nКўпчилик академиклар, олимлар, математика, иқтисод ва бошқа фанлардан салоҳияти юқори бўлган кишилар болалигидан шахмат ўйнашга қизиққан. Демак, боланинг интеллектуал ривожланишида шахматнинг фойдаси катта бўлиб, у иқтидорни ривожлантиришга ижобий таъсир кўрсатади.\nХўш, неча ёшдан шахмат ўйнашни бошлаш мумкин? Бу савол кўпчиликни қизиқтириши табиий. Дунёга донғи кетган шахматчиларнинг таржимаи ҳоли уларнинг болалик чоғидаёқ шахмат билан шуғуллана бошлаганини кўрсатади.\n• Кубалик машҳур шахматчи Хосе Раул Капабланка (1888-1942) 5 ёшида отасига қизиқиб, шахмат ўйнашни ўрганган.\n• Америкалик гроссмейтер Роберт Фишер (1943-2008) шахмат ўйнашни 6 ёшида опасидан ўрганганини эътироф этган.\n• Жаҳон чемпиони Гарри Каспаров эса 5 ёшида шахматни ўрганиб, 10 ёшида терма жамоа таркибига қабул қилинган.\n• Россиялик халқаро гроссмейстер Анатолий Карпов ҳам илк шахмат сабоқларини 5 ёшида ола бошлаган.\n•Ўзбекистонлик шахматчи Нодирбек Абдусатторов тарихда иккинчи энг ёш (13 ёш) гроссмейстер унвонига сазовор бўлди. Жаҳондаги энг ёш гроссмейстерлар рўйхати 29 нафардан иборат бўлиб, Нодирбек Абдусатторов бу рўйхатдан ўрин олган биринчи ўзбекистонликдир. Ҳамюртларимиз ака-ука Синдоровлар ҳам 8 ёшида шахмат бўйича жаҳон чемпиони бўлишга эришишган. Демак, шахматни мактабгача бўлган ёшда ўрганиш мумкин. Бу спорт тури ҳақида болага илк маълумотларни ота-оналар бериши керак. Мисол учун, «шахмат» «шоҳ» ва «мот» сўзларидан ясалгани, «мот» арабчада «умри тугади» деган маънони билдиришини, доналарнинг мақсади шоҳни ҳимоя қилиш экани, фарзин — энг кучли доналиги, ҳар бир сипоҳининг қандай юришини ўргатиш унчалик қийин иш эмас. Агар катталарнинг ўзи шахматни билмаса, ҳозирда бу ўйинни мустақил ўрганиш бўйича кўплаб қўлланмалар мавжуд.\nШахмат – шатранж халқимизга бегона эмас. У неча минг йилдирки, миллатимиз онг-у шуури ва ижтимоий ҳаёт тарзига сингиб кетган. 1996 йилда Далварзинтепадан топилган йигирма асрлик қимматга эга шахмат доналари ҳам бунинг исботи. Бинобарин, биз шахмат оламида етакчи мавқега эга халқлардан биримиз. Табиийки, ўзбекнинг қонида оқаётган бу заковат ўз-ўзидан пайдо бўлиб қолмаган. Илмга интилиш ва эътибор туфайли у тараққий этган.\nМамлакатимизда шахматни ўргатишга давлат миқёсида катта эътибор қаратилмоқда. «Ўзбекистон Республикасида шахматни ривожлантириш бўйича қўшимча чора-тадбирлар тўғрисида»ги Президент қарорига асосан жорий ўқув йилидан бошлаб 150 та умумтаълим мактабида тажриба тариқасида шахмат фани ўқитилиши йўлга қўйилди. Бундан ташқари, шахмат бўйича ихтисослаштирилган болалар-ўсмирлар Республика спорт мактаби ҳамда унинг 11 та филиали, шунингдек, 13 та нодавлат шахмат клуби ва муассасалари ишлаб турибди. Шахмат мактабларида таҳсил олаётган ўғил-қизларимиз келгусида аждодларга муносиб ворис бўлиши шубҳасиз. Шундай экан, болаларга шахмат ўргатинг, азиз ота-оналар!\nКЎЛМАК ВА ЛОЙ ЖАБРИ


Тожикистон: футболдан ким завқланди, ким таёқ еб кетди - BBC O'zbek\nТожикистон футбол терма командаси жаҳон чемпионатининг навбатдаги саралаш ўйинини одатдагидай Душанбеда эмас, мамлакат шимолидаги Хўжанд шаҳрида ўтказди. Шимолий Қурия билан ўтказилган бу ўйин 1:1 ҳисобида тугади.\nЎзбекистон дохил «С» гуруҳида тўп сурган тожикистонлик футболчилар шу тарзда дастлабки очкони қўлга киритишди.\nҲужумчи Аҳтам Ҳамроқулов киритган тўп эса, Тожикистон футбол терма командасининг 2014 йилги саралаш ўйинларидаги дастлабки голи бўлди.\nБунгача Тожикистон барча ўйинларни бой бериб, ўз дарвозасига 18 тўп ўтказиб юборганди.\nАслида тожикистонлик футболчилар бундан олдин жаҳон биринчилиги йўлланмасидан маҳрум бўлишганди.\nЛекин босниялик янги бош мураббий Кемал Алиспахич ўз қўл остидагиларнинг фақатгина мағлубият учун ўйнамаётганларини исботлашга эришди.\nКемал Алиспахич ўйиндан олдин «Иншооллоҳ, биз ғалаба қиламиз», деганди.\nЎйин бўлиб ўтган Хўжанддаги 25 минг томошабинга мўлжалланган «Истиқлол 20 йиллиги» ўйингоҳи ишқибозлар билан тўлиб-тошиб кетди.\nАввалига футбол ўйини ташкилотчилари стадионни тўлдириш учун Тожикистоннинг таниқли санъаткорлари иштирокида консерт уюштиришди.\nЮтуғига енгил машина қўйилган лоторея ташкил этилди.\nНархи 10 сомоний ( 2 АҚШ долларидан бироз кўпроқ) турадиган билет ўйиндан олдин 50 сомонийга чиқиб кетди.\nФутбол бошланишидан икки соат олдин ўйингоҳга яқинлашиш амримаҳол бўлиб қолди.\nҲали эрта тонгданоқ Хўжанд шахрининг ўнг ва чап соҳил қисмларини боғловчи асосий кўприк ёпиб қўйилди.\nЮзлаб одамлар ишга, бозор-ўчарга яёв келишга мажбур бўлишган.\nЎйингоҳ эса ҳали футбол ўйини бошланишига бир-бир ярим соат қолганда лиқ тўлган. Қўлида чиптаси бўлган минглаб одамлар ташқарида қолиб кетишган. Олибсотарлар бир кун илгари 50 сомонийдан сотилаётган чипта нархини ўн баравар туширишса-да, ҳеч ким қарамаган.\nЎйингоҳ атрофида ҳақиқий олатасир юз берган. Ниқобли «Омон»чилар қўлларидаги сўйил билан одамларни туртиб, нари суришган.\n«Ўйингоҳга фақат битта дарвозадан кириш мумкин эди. Мен минглаб ишқибозлар қаторида қўлимда чиптам бўла туриб, ичкари кира олмадим. Дарвоза олдида милиция ходимлари мухлисларни итараб-суриб ташлашди, уришди. Бунга чидаёлмаган айрим ишқибозлар жавоб қилишди», дейди футбол ишқибозларидан бири.\nБошқа бир ишқибознинг айтишича, оломон милиция ходимларини суриб, дарвоза томон интилгач, ўт ўчириш машинасидан одамлар устига совуқ сув сепилган.\nФутбол кўриш умидида борган фақат хўжандликлар эмас, Шимолий Тожикистоннинг узоқ-яқин туманларидан келган минглаб одамлар чипта пулларига куйиб, беҳуда кетган вақтларига ачиниб, юзлаб милиция ходимларининг ҳақорат ва турткиларидан кайфиятлари бузилиб уйларига қайтишди», дейди кузатувчилардан бири.


«Ўзбекнефтгаз» Аи-92 бензин нархини 5000 сўмга туширди » Ўзбекистон янгиликлари – Zamin.uz\n, 31 2020, 05:51\n13 мая, 19:30 763 Иқтисодиёт\nЎзбекистондаги UNG ёқилғи қуйиш шохобчаларида импорт қилинган Аи-92 бензинининг нархи 15 майдан бошлаб 5500 сўмдан 5000 сўмга туширилади. Бу ҳақда «Ўзбекнефтгаз» матбуот хизматига таяниб, Spot маълум қилди.\nКомпания томонидан қайд этилишича, бу сўнгги икки ой ичида Аи-92 бензини нархининг учинчи марта тушиши ҳисобланади. Март ойининг охирида мазкур бензин нархи 6200 сўмдан 6000 сўмга тушган, апрель ойининг охирида эса унинг нархи 5500 сўмга тушганди.\nЭслатиб ўтамиз, 2020 йил 1 майдан бошлаб Аи-80 маркали автомобиль бензини ва дизель ёқилғиси (шу жумладан ЭКО маркали дизель ёқилғиси) чакана нархларини давлат томонидан тартибга солиш бекор қилинди. Шундан сўнг, 1 майдан дизель ёқилғиси нархи 500 сўмга пасайиб, 6500 сўм қилиб белгиланган. 3 майдан бошлаб эса Аи-80 бензинининг нархи 500 сўмга пасайиб, бир литри 4000 сўмдан сотила бошлаган.\nБундан ташқари, «Ўзбекнефтгаз» компаниясининг UNG бренди остидаги автомобилларга ёнилғи қуйиш шохобчаларида 13 апрелдан бошлаб Аи-91 маркасидаги бензиннинг бир литри нархи 5800 сўмдан 5600 сўмгача пасайтирилган. Шунингдек, дизель нархи 1 мартдан бошлаб 7500 сўмдан 7300 сўмга пасайтирилган, 3 апрелдан бошлаб эса дизель ёнилғиси нархи яна 300 сўмга арзонлаштирилган ҳолда сотувга чиқарилганди.\nАпрель ойининг бошида «Ўзбекнефтгаз» АЖ бошқарув кенгаши раисининг ўринбосари Улуғбек Ашуров Ўзбекистонда бензин ва дизель нархи пасайишини маълум қилганди.\nРасман: АИ-80 маркали бензин нархи арзонлашди 03 мая, 23:55\nЎзбекистонда дизель ёқилғиси нархи 300 сўмга арзонлади 02 апр, 20:00\nМанба: Бензин нархи арзонлашиши кутилмоқда 24 мар, 22:49\nЎзбекистон, Қозоғистон ва Қирғизистон давлатларининг қай бирида бензин энг арзон? 24 дек, 15:00


Кислота Аскорбиновая | medu.uz - Дорилар ҳақида маълумотлар ўзбек тилида\nHome Йўриқномалар Кислота Аскорбиновая\nПрепаратнинг савдо номи: Кислота аскорбиновая\nТаъсир этувчи модда (ХПН): Аскорбин кислотаси (ascorbic acid).\nФаол модда: Аскорбин кислотаси 50,0 г.\nЁрдамчи моддалар: натрий гидрокарбонати, натрий сульфити, инъекция учун сув.\nС витамини биологик оксидланиш ва қайтарилиш жараёнларида иштирок этади. У ҳужайра ичидаги асосий модда проколлаген ва коллагенни синтези ва бир маромда ушлаб туриш учун асосий компонент ҳисобланади. Организмда С витамини дегидроаскорбин кислотасига оксидланади ва тирозин, фенилаланин, норадреналин метаболизмига ва баъзи фермент тизимларига таъсир қилади; у шунингдек фолат кислотасини фолин кислотасига айланишига, углеводлар метаболизмига, организмнинг инфекцияларга чидамлилиги, ҳужайралар нафаси, липидлар, протеинлар, карнитинлар, стероидлар синтезига, иммун фаолиятига таъсир қилади.\nПрепаратни, шунингдек инфекцион касалликлар ва интоксикацияларда, жигар касалликлари, жароҳат ва суяк синишларини секин битиши, дистрофиялар; юқори жисмоний фаолиятда, ақлий зўриқишда, ҳомиладорлик ва лактация даврида қўлланади.\nМушак ичига ва вена ичига – 1-5 мл 5% эритма, заҳарланишларда – 60 мл гача. Максимал дозаси – 1-2 г.\nГормонал контрацептивлар билан бир вақтда қўллаганда аскорбин кислотасини сўрилиши камаяди. Ишқорий ичимликлар, янги мева ёки сабзавот шарбатлари аскорбин кислотасини сўрилишини камайтиради. У пенициллинни сўрилишини оширади, антикоагулянтларнинг таъсирини камайтиради, салицилатларни буюришда кристаллурияни ривожланиш хавфини оширади. Дефероксамин билан даволашнинг бошида С витаминини буюриш юракка нисбатан темирнинг токсиклигини ошириши мумкин.\nОгоҳлантиришлар: темир танқислиги ҳолатларида аскорбин кислотаси темирни сўрилишини кучайтиради. Бир шприцда қўллаганда С витаминини В12 витамини билан фармацевтик номутаносиблиги кузатилади. С витаминининг инъекцияси G пенициллинининг калийли тузи билан номутаносиб.\nҚонни юқори ивиши, тромбофлебит ва тромбозларга мойиллик, подагра, шунингдек қандли диабети бўлган беморларга С витаминининг юқори дозаларини буюриш мумкин эмас. С витаминининг юқори дозаларини узоқ муддат қўллаганда меъда ости безининг инсуляр аппаратининг фаолияти сусайиши мумкин, шунинг учун даволаш жараёнида меъда ости безининг фаолиятини мунтазам назорат қилиш керак. Аскорбин кислотасининг кортикостероид гормонларни ҳосил бўлишига рағбатлантирувчи таъсири сабабли, юқори дозалар билан даволашда буйрак фаолияти ва артериал босимни назорат қилиш керак.\nИнъекция учун эритма 5%, 10 ампуладан қўллаш бўйича йўриқномаси ва очиш учун пичоқ ёки ампула скарификатори билан бирга картон қутига жойланади.\nЁруғликдан ҳимояланган жойда, ҳона ҳароратида сақлансин.


ЁМҒИР ОСТИДАГИ ЙИГИТ\nҚиз дарсдан шошиб чиқди.”Ана халос”, деб юборди у ёмғир айёвсиз қуяётганини кўриб. Аксига олиб, бугун бир кўргазма ташкилотчилари билан суҳбат уюштириши керак эди. Шундай ёмғирда бориш шартмикан а? Бугун бормай қўяверсачи? Йўқ, эртанги дарсга бирор нима тайёр бўлиши керак! Қизнинг фикридан қайтармоқчи бўлгандай ёмғир хам савалаб қуярди. Соябонини очди ю, бекатга югурди. Автобус келиб қолар. Ногоҳ бекат ортида турган, ёмғирда ивиб кетган бир йигитга кўзи тушди. Қизнинг йигитга ичи ачиди. “Соябони хам йўқ экан, панага ўтса бўлмасмикан?” Анчадан бери турибдиёв, қалин, қоп қора сочлари сувга яхшигина бўккан. Нигоҳи эса бир нуқтадан узилмайди —баланд оппоқ девор. Деворда бирор нима бормикан, дея қиз хам роса тикилди — бегард. Йигит оҳири зерикдими, қизнинг ёнига бекат ўридиғига чўкди. Шу пайт кўргазма томон борувчи 41—автобус хам келиб қолдику. Қиз эса чиқиши керак.\nЎрнидан турди. Йигит ҳўрсинди.\nҚиз тўхтади. Автобус кетди. Қиз яна жойига келиб ўтирди. Шу дамда уни кўргазмадан хам кўра мана шу нотаниш йигит кўпроқ қизиқтирар эди. Балким у хам бир дардкашга мухтождир. Қиз аҳийри юрак ютиб сўз очди:\n—\tТинчликми, ака? Йигит “менга гапирябсизми” дегандек қаради. Бироз ўтиб сўз қотди;\n—\tНима сиз хеч ташвишга дуч келмайсизми?\n—\tБўлиб туради. Лекин. уни енгиш керак. Сиз эса ўзингизни.\n—\tҲароб қилябманми?\n—\tЎзингиз хам биларкансиз ку! Нега бундай бўлди, деб ўйланавермай муаммони ҳал этиш йўлларини излаш керакдир, балки.\n—\tЙўқ, нега бундай бўлди, деб ўйлайман мен. Чунки шундай бўлиши керак эди. Уни ҳал қилиш йўли хам йўқ. У энди ёнимга қайтмайди.\n—\tХа. демак, севги дарди денг?\n—\tСевги! Эхтимол, севги бу туйғу олдида ожиздир.\n—\tМуҳаббатингиз шу қадар кучли экан, нега унда айрилдингиз?\n—\tКим билади? Бу фақат Яратганга маълум. Ўзи шундай — гўзал ҳилкат бевафо бўлади.\n—\tДемак, севганингизга вафо етишмабди да?\n—\tҲа. у мени жилмайибгина ташлаб кетди. Усиз яшолмаслигимни биларди. Севгимиздан кечиб кетди-я?! Жавоҳирингни ташладинг-кетдинг!\nЙигитнинг кўзларидан томчилар шашқатор оқа бошлади, ҳудди бугунги ёмғирдек. Қиз нима дейишни хам, нима қилишни хам билмасди. “Бир қизга шунчаликми?” деб хам ўй ўтди.\n—\tНега бу деворга тикилиб тургандингиз?\n—\tЧунки. девор ортида унинг уйи бор.\n—\tЧиқишини пойладингизми?\n—\tЙўқ. У чиқмайди. Ёмғирни яхши кўрарди, шунинг учун ёнига келдим. Аммо девор ортига ўтишга юрагим бетламайди.\n—\tХа, одамлар кўрса яхши бўлмайди. Бировнинг уйига беруҳсат кириш.\n—\tМенга рухсат шарт эмас. Энди керакмас. Шу пайтгача иккимиз кимларнингдир рахсатию буйруқларига бўйсиниб яшадик. Оҳири нима бўлди?! Ҳатто бир бора қўлидан тутолмадим хам.\n—\tУ ҳозир. Турмушга чиққанми?\n—\tТумушга чиқсаям розийдим. Ахир бир кун қолганди тўйига. Лекин у истамади! Менга ҳиёнат қилолмади.\n—\tУндай бўлса. Нега бунча қийналасиз?\nЙигит ўрнидан турди.\n— Мен ундан ҳабар олиб келай.\n—\tМайли. Унга салом айтинг.\nЙигит кетди. Девор ёқалаб кетди.\nЭшиги қаердайкин, қиз билмади. Қиз хам кетди. Кўргазмага эмас, уйига. Бирор бир “нима” хам ёзди: “Девор ортида”. Қизга хамон жумбоқ эди. Не бор эди девор ортида? Йигитни ўшандан кейин у ерда учратмади. Қиз хадеб ўйлайверди. Балки ёмғир ёққанида кўрар? Жавобсиз саволларга жавоб берар у? Ёмғир шу бўйи бошқа ёғмади. Орадан бир ой ўтди. Ҳаво иссиқ. Қиз яна ўша бекатда. Девор оқланаябди. Қиз секингина ҳашарчилардан сўради:\n—\tДевор ортида ким яшайди?\n—\tХеч ким яшамайди. Бу ер безабонлар макони. Қабристон.\nДевор ортидан аёл кишининг ноласи эшитилди: “ Эх болама. нималар қилиб қўйдинг? Тўйингни кўролмаган онанг ўлса бўлмасмиди? Оҳ Жавоҳирим. “ Фотография\nHayotiy hikoyalar 134 yomgir yigit\nSönggi tilak (2-qism)79\nOtasi qizini sochini silab pewanasidan ôpdi-yu unga achchiq haqiqatni owkor etdi.Otasi qizining miya saratoniga chalinganini kasallik sönggi bosqichd ekanligi a... Уйланиш вақтим келди, онам бир қизни кўз остиларига олиб қўйган эканлар129\nУйланиш вақтим келди, онам бир қизни кўз остиларига олиб қўйган эканлар, онамга у ёқар, оиласи ҳурматли ва жуда яхши экан. Мен ҳам у қизни кўрдим, мастура экан,...


Президент Тошкент вилояти ҳокимини қаттиқ танқид қилди\nЮқтирганлар 3987 киши\nСоғайганлар 3227 киши\n18:15 / 09.08.2017\nБугун, 9 август куни Ўзбекистон президенти Шавкат Мирзиёев раислигида видеоселектор йиғилиши ўтказилмоқда.\nПрезидент ҳокимларнинг ҳисоботларидан қониқиш ҳосил қилмаётгани, ҳудудларда камчилик ва муаммолар сақланиб қолаётганини билдирган.\n«Кун» мухбири хабар беришича, видеоселектор давомида президент ўтган ҳафта телевидениеда ёритилган, Тошкент вилояти, Оққўрғон туманидаги ва Қорақалпоғистон Республикаси Тахиатош шаҳридаги вазиятга эътибор қаратган.\n«Телевидение орқали намойиш этилган Тошкент вилояти, Оққўрғон туманидаги ва Қорақалпоғистон Республикаси Тахиатош шаҳридаги ҳақиқий аҳвол ўзини ҳурмат қилган ва ўзини Ўзбекистон фуқароси деган ҳар кимнинг қалбини жунбишга келтиради.\nМайли, Оққўрғон тумани ҳокими энди тайинланди. Сизчи Мусо Тожиддинович, (Ерниёзов, Қорақалпоғистон Республикаси Жўқорғи кенгеси Раиси – таҳр) сиз йигирма йилдан бери раҳбарсизку? Бу ётоқхоналар «Ўзбекэнерго»га тегишли экан дейсиз. Қорақалпоғистондаги ҳамма фуқаро учун, у ердаги ҳамма иш учун сиз масъул эмасмисиз. Бу қандай жавоб? Шунча вақтдан буён бу ётоқхоналар «Ўзбекэнерго»га тегишли эканини энди билдингизми?\nАҳволни тузатмасангиз, Тахиатошга ҳоким қилиб туширамиз сизни», дея огоҳлантирган президент.\nШундан сўнг Мирзиёев Тошкент вилояти ҳокими Шукрулло Бобоевга юзланади.\n«Жаноб Бобоев, сиз билан ҳам ҳисоб-китоб вақти келди. Ғўддайиб юришни йиғиштиринг. Уддаласангиз, уддаланг. Йўқса сиз билан ҳам жума куни ҳисоб-китоб қиламиз.\nМен сиз учун ҳокимлик қилмайман. Ҳар бир туманингизни аравасини мен тортишим керакми, жаноб Бобоев? Аввал директор муовини бўлганингизни унутинг (Бобоев муқаддам Ангрен шина заводида ишлаган - таҳр). Сиз энг катта вилоятимиз ҳокимисиз. Мен сизга ҳамма ваколатни берганман.\nАравани тортмаганлар ишламайди», деган президент.\n«Инвестицион лойиҳага қараб ҳокимларнинг дунёқарашига баҳо бераман» - Президент\n«Бир долларини ҳам фойдаси билан олиб кетишини кафолатлаш керак» – Инвесторлар учун қонун устуворлиги таъминланади


“Оёқ-қўлим кўзга айланган” – Умид ила яшаётган қиз ҳикояси\n17:10 / 30.08.2020\nКичик жуссасига катта қийинчиликларни олиб яшаётган хотин-қизлар ҳақида ҳаётий ҳикояларни беришда давом этамиз. Бу сафар Самарқанднинг Пайариқ туманида истиқомат қилувчи 31 ёшли Гулноза Раҳимова билан суҳбатлашдик.\n“Болаликдаги ўйинқароқлик бутун тақдиримни ҳал қилиб қўйди”\nҚиш. 6 ёшда эдим. Уйимиз орқа тарафида тоғамнинг ўғли билан қорбўрон ўйнаётгандик. Қиқирлашиб, ҳеч нимага эътибор бермасдик: ўзимиз билан овора эдик. Қўшнимизнинг ити ёнимизга келиб узоқ ҳурди, эътибор бермадик. У бир кўзимнинг ён тарафини қандай тишлаб олганиниям пайқамай қолдим. Ҳаммаси сониялар ичида рўй берди. Йиғлаб тураверганман. Уйдагилар овозимни эшитишмаган. Тоғамнинг ўғли ҳам ёш бола эди. У мендан баттар довдираб қолган. Пешонамдан қон оқаверган. Онам олдига борганман. Уларга ит тишлаганини айтганман. Шунда онам жароҳатимни спирт билан артиб, дока билан ўраб қўйганди, ит жунини куйдириб, жароҳатга босишганиям эсимда. Улар ҳам бу жароҳат бир кун келиб жиддий тус олиб кетишини билишмаган. 2-3 кун ўтгандан кейингина шифохонага олиб боришган. Шифокорлар жароҳат жойини тозалаб, микробларини олиб ташлашганди. Ўша чандиқ ҳалигача юзимда турибди\n“Йўлда кетаётганимда кўзим умуман кўрмай қолди”\nБир йилдан кейин мактабга чиқдим. Бошим жуда қаттиқ оғрирди. Партага бош қўйиб дарсларни эшитардим. Уйда ҳам вазифаларни қониқарли бажаролмасдим. Йиллар ўтган сари кўриш қобилиятим ёмонлашиб бораверди. 3-синфлигимда кўзим кўриб-кўрмай қоларди. Бир куни мактабдан қайтаётганимда, бирданига кўзим кўрмай қолди. Нима қилишимни билмасдим. Ўша пайтдаги ҳолатимни сўз билан тушунтириб беролмайман. Ўша кундан бери дунёда мен учун фақат битта ранг бор: қора. Қўлим ҳам ишламай шол бўлиб қолганди. Ариқдан ўтаман деб йиқилиб тушгандим. Синфдош дугоналарим қўлимдан етаклаб, уйга обориб қўйишганди. 1-2 ойлаб ўрнимдан туролмаганман. Оёғим ҳам ишламай қолганди. Даволатишга имкониятимиз ҳаминқадар эди. Онам пул топишга қийналгани учун мени шифокорга тузукроқ кўрсатолмаган. “Эскичадан” деб табибларга кўрсатиб юришган, холос.\n“Бошимдан бир банка қурт чиқди”\nОта-онам ажрашишганди. Аҳволим оғирлашаверганидан кейин онам дадамни чақиришга мажбур бўлди. Унгача дадам қимирлолмай ётганимни билмасди. Онам қўнғироқ қилиб, вазиятни тушунтиргандан кейин дадам келиб, мени олиб кетди. 15 кундан кейин Самарқанд шаҳридаги шифохонага олиб борди. У ерда мени операция қилишди. Кучук тишлаган жой ўрни катта шишга айланиб қолганди. Уч соатлик жарроҳлик амалиёти давомида шифокорлар бошимдан бир литрли банка тўладиган қуртни тозалаб чиқариб ташлашганди. Бу қуртлар мия асаб толаларини шикастлаганлиги учун оёқ-қўлим шол бўлиб кўролмай қолганман. Операциядан кейин ҳаммаси изига тушиб кетди, лекин кўриш қобилиятим тикланмади. Кўриш қобилиятим тикланиши учун 18 ёшимгача ҳар 6 ойда даволанишим кераклигини айтишди. Дадам 13 ёшимгача даволатди. Ундан кейин соғлиғим нисбатан яхшилангани учун даволанишим тўхтаб қолди.\n“Қанийди фақат кўзим кўрмаса”\nТўлиқ даволанмаганим ўз таъсирини ўтказди. 19 ёшимда менда тутқаноқ касаллиги аломатлари кузатила бошланди. Ўша пайтлари дадамникида яшардим. Ўгай онам мени уйига унча сиғдирмасди. Муросага келиб яшашга ҳаракат қилардим, лекин у буни хоҳламасди. Дадам ҳам уйдаги вазиятни биларди-ю, индолмасди. Дадам билан 10 йил яшадим. Кейин ўгай онам сабабсиз жанжал чиқараверганидан кейин охири онам келиб мени олиб кетди. Ўзим ҳам ука-сингилларим билан яшашни жуда хоҳлардим. Онам ҳам бошқа турмуш қурганди. Ўгай отам бу пайтга келиб вафот этганди. Уйда онам, укам ва синглим қолишганди. Онам олдига қайтиб боргандан кейин ҳаммаси ўз ҳолига қайтади, деб ўйлардим. Адашибман. Кунлардан бир куни оёқ-қўлим бирдан қалтирай бошлади. Қўрқиб кетдим. Кейин ҳушимдан кетибман. Кўзимни очганимда, шифокор онамга нималарнидир гапираётган экан. Шифокор ҳам қони камайиб кетган, деган ташхис қўйган. Кейин яна такрорлангандан кейин билишимча, менда тутқаноқ касаллиги аломатлари сезилган экан. Шифокорнинг айтишича, кўп асабийлашганимдан шундай аҳволга келган эканман. Давоси йўқ дейишди. Керакли муолажаларни олсам, ҳар 10-12 кунда, даволанмасам, ҳар 4-5 кунда шунақа аҳволга тушаман. Тутқаноқ тутишидан бир кун аввал бошим қаттиқ оғрийди, асабийлашаман, ўзимни қўярга жой тополмайман. Кейин бутун танам қалтирайди, ҳушимдан кетиб қоламан.\n“Менинг ҳам бошқалар каби бахтли бўлишга ҳақим бор эди”\nНогиронлиги бор инсонлар учун мўлжалланган мактабда ўқий бошладим. У ерда бизга ўқиш, ёзиш, шунингдек, касб-ҳунар ўргатишарди. Гуруҳимизда бир йигит бор эди. Унинг кўзи ожиз эмасди, лекин жуда хира кўрарди. Бир-биримизга кўнгил қўйгандик. Менга турмуш қуриш таклифини билдирганди. Лекин рад жавобини берганман. Унга тутқаноқ хасталигим борлигини айтмаганман. Худди вақт ўтса ҳаммаси яхши бўлиб кетадигандек, у билан яхши муносабатда бўлишда давом этганман. Умид бор эди юрагимда. Охири уни ҳам умидвор қилишни истамадим ва биз ажралишдик. Орадан йиллар ўтди. Уни ҳозир ҳам эслайман. Агар вазиятни тушунтирганимда, балки, ҳаммаси яхши бўлиб кетармиди, деб ўйлаб қоламан.\n“Оёқ-қўлим кўз вазифасини бажаради”\nУйда қўлимдан келган юмушларни ўзим бажаришга ҳаракат қиламан. Игнадан ип ўтказиб, майда тикиш-бичиш ишлари, шунингдек, кирларни ҳам юваман. Эрталаб ҳовли супураман. Уйда қайси жиҳоз қаерда туришини биламан. Ташқаридан қараган одам кўзим ожизлигини баъзан сезмай қолади. Қўлим, оёғим – менинг кўзларим. Қачондир бутунлай дарддан фориғ бўлишимни тасаввур қиламан. Агар шундай бўлса, тикув цехи очишни ният қилганман. Турмуш қуриб, ширин фарзандларнинг меҳрибон онаси, суюкли ёр бўлишни хоҳлардим.\nМуҳаббат Маъмирова суҳбатлашди\nПайариқ тумани комплекс ривожлантирилади - Ҳукумат қарори лойиҳаси\n15:16 / 06.12.2020\nПайариқ туманида халқ таълими тизимида 3,2 млрд сўм сўнгги 5 йил мобайнида талон-торож қилинган\n19:26 / 12.09.2020\nПайариқда 60 нафар ўқитувчида коронавирус аниқланди


Тажриба алмашиш мақсадида - Андижоннома\nТажриба алмашиш мақсадида\nЎзаро ҳамкорлик меморандумига асосан, Ўш давлат университетининг халқаро муносабатлар факультетининг профессор-ўқитувчилари ва талабалари дўстона ҳамкорликтажриба алмашиш мақсадида Андижон давлат университетигаташриф буюришди.\nМеҳмонларни университет фойесида эгниларида миллий ва қирғиз миллий либосларини кийган дуторчи қизлар кутиб олишди.\nМеҳмонлар «Мерос» жамоат фонди, «Ёшлар иттифоқи хонаси» ва ўқув жараёнлари билан яқиндан танишдилар.\n- Андижонга биринчи ташрифим – дейди қирғизистонлик талаба Зуҳра Тоиржонова. – Сизларнинг меҳмондўстлигингиз таҳсинга лойиқ. Университет ҳаёти билан танишиш жараёнида кўплаб маълумотларга эга бўлдим. Таълим муасасасининг озодалиги ҳам диққатга сазовор.\n- Ташрифимиздан асосий мақсадимиз, икки олий юртлари ўртадаги ҳамкорликни янада ривожлантириш, – дейди Ўш давлат университетининг халқаро алоқалар факультети декани Эрлан Камолов. – Профессор ўқитувчиларимизнинг тажрибасини янада ошириш мақсадида университетларда маърузалар олиб боришни режалаштиряпмиз. Ўйлайманки, бу бизга янада кўпроқ самара беради.\nА. Тошматов олган суратлар.


'Ўзбекистон ишлатаётган конларни Қирғизистон қайтариб олсин' - BBC News O'zbek\n'Ўзбекистон ишлатаётган конларни Қирғизистон қайтариб олсин'\n16 Апрел 2012\nImage caption Қатор қирғиз депутатлари Боткендаги газ конларини Ўзбекистондан қайтариб олиш масаласини умумпарламент муҳокамасига қўйишмоқчи\nҚирғизистон парламенти вакиллари чегарадош ҳудудларда жойлашган ва ҳозир Ўзбекистон фойдаланиб келаётган газ конларини Қирғизистон назоратига ўтказишни талаб қилишмоқда.\nҚирғиз парламенти Ёқилғи ва Энергетика қўмитаси вакиллари ҳукуматга йўллаган талабномада Сўх, Шимолий Сўх ва Катта Қора Галча газ конлари назоратини Қирғизистон тасарруфига ўтказиб бериш масаласини муҳокама қилиш сўралади.\nҚирғиз тарафига кўра, бу конлар Боткен вилоятида жойлашган ва Ўзбекистон ҳали Шўро даврида уларни ижарага олганди. Лекин қирғиз тарафи Ўзбекистон на конларни ишлатгани учун ижара ҳақини тўлаганини, на конларнинг ўзини қайтариб берганини айтмоқда.\nҚирғиз депутатларига кўра, агар бу конларни Ўзбекистондан қайтариб олишмаса, маҳаллий аҳоли уларни ноқонуний равишда босиб олишга тайёрмиз, деб ҳали ўтган йилдан бери пўписа қилиб келади.\nМулозимларнинг айтишича, айрим боткенликлар аллақачон ўзбек кончилари қувурларига қувур улаб, табиий газни ўғирлашга тушишган.\nЁқилғи ва Энергетика қўмитаси талабига биноан, ушбу конлар масаласи умумпарламент муҳокамасига қўйилиши ва газ конларига алоқадор Ўзбек-Қирғиз чегара чизиқлари аниқланиши даркор.\n"Бизнинг ҳудудимиздаги нефть ва газ конларини ҳали 1992 йилдан бери Ўзбекистон ишлатиб келади. Бу конларни бизга қайтариб бериш талабларига эса Ўзбекистон ҳалигача жавоб бермаган" - деб айтади "Қирғизгаз" ширкати мудири Турғунбек Қулмирзаев.\nҚирғиз расмийларига кўра, агар конлар Ўзбекистондан қайтариб олинмаса, 15 йилдан кейин у ерда газ захиралари тугаб, фақат темир-терсак қолади.\nҚирғизистон жанубидаги конлар масаласи илгари ҳам бир неча бор кўтарилган эди. Қирғиз депутатлари айни масалада ҳукумат етарлича иш олиб бормаяпти, деб танқид қиладилар.\nҚирғиз тарафига мувофиқ, ўтган йиллар давомида Ўзбекистон чегарадош ҳудуддаги мазкур конлардан икки миллион кубометр газ қазиб олган. Мутахассисларга кўра, бу ҳажмдаги газ мамлакатнинг фақат икки кунлик эҳтиёжини қоплайди, холос.\nАйни дамда, газ конларини қайтариб олган тақдирда ҳам уларни қандай ишлатиш масаласида саволлар кўп. Қирғизистонда бу учун мутахассис ва техника етишмайди.


“Аёл хонандалардан энг яхши кўрадиганим Севинч бўлган” — Воҳиджон Исоқов\nВоҳиджон Исоқов Effect.uz сайтига интервью бергани ҳақида айтиб ўтган эдик. Суҳбат давомида хонанда Севинч Мўминова билан муносабати, турлича гаплардан кейин оила аъзоларининг унга нисбатан фикрлари ҳақида гапирди.\n”Севинчни яхши кўрардим деганимда, болалигимиз Севинчни қўшиқлари билан бўлган. Лекин хаёлимни бир бурчагига ҳам келмаган, шу билан дуэт айтамиз деб. Аёл хонандалардан энг яхши кўрадиганам Севич бўлган, яъни қўшиқларини яхши кўрганман”\n— Воҳиджон Исоқов.\nМаълумот учун, Воҳиджон Исоқов Жасур Умировга қўйилган айбловлар ва дўстининг қамоқда ўтган оғир кунлари ҳақида гапириб берган эди.\nТўлиқ видеони Effect.uz ахборот агентлигининг Youtube саҳифасида томоша қилинг.


Дин нима? | Azon.uz - Ахборот-таҳлилий портал\n23:00 21.01.2019 1105\n“Дин” сўзи “итоат”, “эътиқод”, “ҳисоб”, “ишонч”, “мукофот”, “жазо” маъноларини билдиради. Дин оламлар Парвардигори Аллоҳ таоло буюрган ақидалар, ҳукмлар, ибодатлардир. Дин нима яхши, нима ёмонлигини одамларга англатади. Барча пайғамбарлар битта Динга – Исломга даъват қилишган. Улар оламни Ёлғиз Аллоҳ яратганини тан олишга, фақат Унгагина ибодат қилишга, Аллоҳга бирон нарсани шерик қилмасликка чақиришган.\nАллоҳ осмондан юборган хабар, илм, буйруқ, насиҳатлар “дин” дейилади. Динга қандай амал қилишни ҳар ким ўзича била олмайди, балки пайғамбар кўрсатиб беради. Ақлли, инсофли кишилар динга киради, Аллоҳга имон келтириб, Унга ибодат қилади. Ибодат Аллоҳга қуллик қилиш, дегани. Намоз ўқиш, рўза тутиш, дуо қилиш, Аллоҳ учун қурбонлик сўйиш, Қуръон ўқиш, илм олиш, одамларни Аллоҳ йўлига чақириш ибодатдир. Инсон ибодатда Аллоҳга шукр қилган, Унинг мукофотларидан умид қилган бўлади.\nИслом динига кирган одамни “мусулмон” дейилади. Мўмин-мусулмонлар Аллоҳга ибодат килиш билан бирга ҳаммага эзгулик улашади, қийналганларга ёрдам беради. Мўминларнинг уйларида нур, файз, барака бўлади. Аллоҳ уларни бало-офатлардан сақлайди, қиёматда жаннатга киритади.\nҲаётда шундайлар ҳам бор, улар динга киришга унамайди. Аллоҳнинг динига кирмаган одамни “кофир” дейилади. Баъзи одамлар Аллоҳдан бошқа нарсаларга ибодат қилади. Аллоҳдан бошқага ибодат қилишни “ширк” дейилади. Ширк ишни қиладиган одам мушрикдир. Мушриклар ўз қўллари билан ясаб олган сохта илоҳларга сиғинишади. Кофирлар, мушриклар дунёда гуноҳ ишларни қилишади, ҳаром нарсаларни ейишади. Чунки, улар Аллоҳга ишонишмайди, нафсларига нима ёқса, шуни қилиб кетаверишади. Уларни маълум чегарада ушлаб турадиган нарса йўқ. Бундай одамлар ёмонликлари сабаб ҳар хил касалликларга дучор бўладилар, ер қимирлаш, сув тошқини, кучли шамол, қурғоқчилик каби балоларга учрайдилар. Охиратда дўзах оловига ташланадилар.\nБаъзи одамлар Аллоҳ юбормаган, пайғамбар айтмаган ишларни динга киритиб, “Мана шу ҳам диндан”, деб даъво қилишади. Бундай ишлар “бидъат” дейилади. Бидъатни Аллоҳ ҳам, пайғамбар ҳам, мусулмонлар ҳам ёмон кўришади. Бидъат ишни Аллоҳ ибодат сифатида қабул қилмайди. Аксинча, бидъатларни, ирим-сиримларни қилган одам гуноҳга ботади.\nДунёда динсиз, эътиқодсиз биронта ҳам миллат йўқ. Ейиш, ичиш, ухлаш, дам олиш каби дин ҳам эҳтиёждир. Одамда нимагадир ишониш, эътиқод қилиш эҳтиёжи бор. Лекин ҳар қандай ишонч ҳақ бўлавермайди. Энг тўғри дин Аллоҳ ростгўй пайғамбарлари орқали етказган, ундан рози бўладиган Ислом динидир. Ислом бутун инсониятга юборилган, барча пайғамбарлар даъват этган диндир.


Redmi 5 ва Redmi 5 Plus тренддаги илк супер-ҳамёнбоплар бўлишади - Terabayt.Uz\nМеталл корпусли Xiaomi Redmi 5 смартфони орқа панелда бармоқ изи сканерига эга бўлади. Унинг қуйи қисмидан micro USB коннектори, аудио карнайлар, том қисмидан эса 3.5 мм.ли аудио туйнук ўрин эгаллайди. Смартфон ўлчами: 151.8 х 72.8 х 7.7 мм, вазни 157 грамм.\nГаджет 5.7 дюймли экраннинг пиксел сиғими 1440 х 720 белгига тенг бўлади. Xiaomi Redmi 5 платформасида Snapdragon 450 чипи, 3/4 гигабайтли тезкор хотира, 32/64 ГБ доимий хотира, 128 гигабайтгача бўлган флешкани қўллаб-қувватлайдиган бўлмача мавжуд бўлади. Xiaomi Redmi 5 куч-қуввати учун 3000 мА соат сиғимли аккумулятор масъул бўлади.\nСмартфон 12 мегапикселли бош ҳамда 5 мегапикселли олд камерага эга бўлади. 2 та сим-картали мобил телефон Android 7.1.2'нинг ўзлаштирилган MIUI 9 талқини бошқарувида фаолият кўрсатади.\nXiaomi Redmi 5 Plus телефони эса 5.99 дюймли Full HD+ ( 2160х1080 пикселли) экранга эга бўлади. Ундаги 8 ядроли процессор частота тезлиги 2.0 Ггц. Смартфонда 3/4 ГБ тезкор ва 32/64 ГБ доимий хотира бўлади. Xiaomi Redmi 5 Plus куч-қуввати учун 4000 мА соат сиғимли аккумулятор масъул бўлади. Смартфон Android 7.1.2'нинг ўзлаштирилган MIUI 9 талқинида ишлайди.\nТасвирга олиш учун 12 мегапикселли бош ҳамда 5 мегапикселли олд камера масъул.\n7 декабрда тақдим қилиниши кутилаётган Xiaomi Redmi 5 ва Redmi 5 Plus тилла ранг, қора, оч кўк рангдаги корпусларда сотувга чиқарилади. Уларнинг 150 АҚШ доллари атрофида сотувга чиқарилиши кутилмоқда.


Номи чиқмаган Хитой стартапи ўз қиймати бўйича Airbnb ва SpaceX компанияларини ортда қолдирди\nХитойнинг Meituan Dianping стартапи жаҳондаги энг йирик қийматга эга шахсий компаниялар бешлигига киритилди. Унга 30 млрд доллар капитализация ҳолатида 4 млрд доллар сармоя киритилгандан кейин у энг юқори қийматли шахсий компаниялар рўйхатида тўртинчи ўринни банд қилди.\nMeituan Dianping бош офиси Пекинда жойлашган, Хитойдан ташқарида у унчалик танилмаган. Стартап, асосан, тайёр таомни етказиш ва турли хизматларни (машина ювиш, масалан) буюртма асосида бажариш, озиқ-овқат, киноларга чипталарни сотади ҳамда биргаликдаги харидлар учун чегирмаларни таклиф қилади.\nСтартап Tencent Holding, Sequoia Capital жамғармаси ва АҚШнинг Priceline Group сайёҳлик компаниясидан сўнгги вақтларда катта миқдорда инвестициялар жалб қилди. Бунга сабаб унинг Хитой бозорида қарийб миллиард нафар мижозга эгалигидир. Янги сармояларни компания маҳсулотларни дронлар орқали етказиш ва сунъий онг ривожи учун сарфламоқчи.\nСтартап ўз қиймати бўйича ҳозирча Uber ($68 млрд), Didi Chuxing ($50 млрд) ва Xiaomi ($46 млрд) компанияларидан ортда қолмоқда, холос.


Кореянинг Чоннам миллий университети билан меморандум имзоланди\nKoreyaning Chonnam milliy universiteti bilan memorandum imzolandi\nТашкент, Узбекистан (UzDaily.uz) – Ўзбекистон Республикаси Давлат солиқ қўмитасида Жанубий Кореянинг ташқи алоқалар бўйича директори Чон Сик Чо (Choon Sik Cho) билан учрашув бўлиб ўтди.\nУчрашув аввалида томонлар икки мамлакат ўртасида соҳадаги ўзаро ҳамкорлик тобора ривожланиб бораётгани ҳақида алоҳида тўхталдилар. Шунингдек, томонлар Жанубий Кореянинг Чоннам миллий университети билан талабалар алмашинув дастури масалаларини муҳокама қилишди.\nУчрашув якунида истиқболдаги ҳамкорлик тўғрисидаги меморандум имзолади. Маълумот учун, Чоннам миллий университети 1952 йилда ташкил этилган бўлиб, у жаҳоннинг етакчи университетлари рейтингидан жой олган. Бугунги кунда унда 33 мингдан ортиқ талабалар мавжуд бўлиб, улардан дунёнинг 75 мамлакатидан 2000 нафари, чет эллик талабалар сони бўйича эса 500 дан зиёд ўзбек талабалари турли мутахассисликлар бўйича тахсил олади.\nЧоннам миллий университетида талабаларга иқтисод, солиқ, молиявий йўналишларда махсус дастур асосида таълим берилади.


Тўғриси, ўша аснода ўзим шу ёшда қилиб юрган ишлар бир қур кўз ўнгимдан ўтди: сомон ташишми, ғишт қуйишми, томсувоқми, далада молларни ўтлатишу ўт ўришми, иссиқни иссиқ, совуқни совуқ демай бажариб кетаверардик. Ҳайбати отни бўлмаса ҳам унча-мунча тойни ҳуркитадиган бу бўзбола эса сурбетлик билан йўл тўсишдан ҳаё қилмаётгани жаҳлимни чиқарди.\n- Ука, ўзинг, ўйлаб кўр, мен пул топаман деб иссиқда юрибман. Сен соя-салқинда маза қилиб ётибсан. Нимага энди сенга пул беришим керак?\nБу гапдан кейин бояги бўзбола бир зум анграйиб турди-да, чамаси бундан пул сўраб вақтни кетказиш бефойда, деган тўхтамга келди чоғи нари бориб яна ўзини ўтпояга чалқанчасига ташлади.\nАслида бу ҳаммага кўзтаниш бўлиб кетган ҳодиса. Майли деймизу, лекин борган сари кўпайиб кетаяпти-да. Аҳоли гавжум нуқталар, чорраҳалар, жума кунлари масжидлар атрофи тиланчилар билан тўлиб-тошаётгани одатий ҳолга айланиб қолди. Четдан келган киши бу манзараларни кўрса, нега бунча тиланчи кўп экан бу ерда, демак, одамларнинг топиш-тутиши яхши эмас, давлат, ҳукумат одамларни иш билан таъминлашга қодир эмас экан-да, деган фикрга бориши тайин.\nХўш, аслида ҳам шундайми? Тиланчилик қилаётганлар иш йўқлигидан, ё бўлмаса, рўзғор юритишга лойиқ касб бўлмаганидан кўчага чиқиб қўл чўзиб турибдими? Бундай эмаслигини биз биламиз, лекин четдан келганларга қандай тушунтирамиз, уларнинг ҳар бири айтганларимизни тўғри қабул қилармикан?\nБуниси-ку майли - четдан келганлар фикри ўз йўлига, аммо тиланчилар сабаб йўллардаги қатновга жиддий хавф туғилаётганига нима дейсиз?! Одаму машина гавжум чорраҳаларда бола кўтарган, ногиронлик аравачасини сурган ва ҳоказо тиланчиларга кўп дуч келамиз. Уларга қўйиб берса, йўлнинг исталган "полоса"сида пул терсам дейди. Уларни деб тепа устундаги камерага тушиб, қоида бузган ким нечтаю, жаримани қурутдай санаган қанча?\nТўғри, ногирон, бева-бечора, қийналган кишилар ҳам тирикчилик қилиши, кун кўриши керак. Лекин бу тарзда эмас-да. Ҳамманинг имконию қобилиятига яраша иш доим топилади. Буни амалда исботлаётган одамлар ҳам кам эмас. Қолаверса, муқаддас динимиз таълимотида тиланчилик қаттиқ қораланган, шу йўл билан пул топишга қарор қилганларнинг ҳеч қачон косаси оқармаслиги таъкидланган.\nЎз ўрнида қонунларимизда ҳам бу бўйича жавобгарлик борлигини айтиш ўринли. Жумладан, аэропортларда, вокзалларда, хиёбонларда, истироҳат боғларида, бозорларда ва савдо мажмуалари ҳудудларида, шунингдек, уларга туташ ҳудудларда, автомототранспорт воситаларини вақтинча сақлаш жойларида, кўчаларда, стадионларда, бекатларда, йўлларнинг қатнов қисмида, моддий маданий мерос объектлари жойлашган ҳудудларда, жамоат транспортининг барча турларида ва бошқа жамоат жойларида пул, озиқ-овқат маҳсулотлари ва бошқа моддий қимматликлар беришни фаол тарзда сўраш тиланчилик билан шуғулланиш дея малакаланади. Бу эса Маъмурий жавобгарлик тўғрисидаги кодекснинг 188-3-моддасига мувофиқ, базавий ҳисоблаш миқдорининг бир бараваридан уч бараваригача миқдорда жарима солишга ёки ўн беш суткагача муддатга маъмурий қамоққа олишга асос бўлади.\nВояга етмаган шахсларни, кекса ёшдаги шахсларни, руҳий ҳолати бузилган, ногиронлиги бўлган шахсларни ва бошқа шахсларни тиланчилик қилишга жалб этиш, шунингдек, шахсларга алкоголли ичимликларни ёхуд гиёҳвандлик моддалари ёки психотроп моддалар бўлмаган, лекин шахснинг ақл-идрокига таъсир кўрсатувчи моддаларни мажбуран истеъмол қилдирган ҳолда уларни тиланчилик қилишга жалб этиш эса базавий ҳисоблаш миқдорининг беш бараваридан ўн бараваригача миқдорда жарима солишга ёки ўн беш суткагача муддатга маъмурий қамоққа олишга сабаб бўлади.\nЖиноят кодексининг 127-1-моддасига кўра, тиланчилик маъмурий жазо қўлланилганидан кейин содир этилган бўлса, 240 соатгача мажбурий жамоат ишлари ёки 2 йилгача ахлоқ тузатиш ишлари ёхуд 1 йилгача озодликни чеклаш ёки 1 йилгача озодликдан маҳрум қилиш билан жазоланади.\nКўриниб турибдики, қонунларимизда тиланчиликка йўл қўймаслик бўйича қатъий чоралар белгиланган. Хўш, унда нега тиланчилар бунча кўп? Сабаби оддий: назорат йўқ. Бу бўйича масъул ички ишлар ходимларини ҳам қайсидир маънода тушунса бўлади: ўзи тиланчиликка чиққан одамни жаримага тортгандан наф йўқлигини яхши билишади.\nАммо бу тиланчиларни назоратсиз қолдириш керак дегани эмас. Дейлик, кимдир тиланчилик йўлига кирди. Уни бунга ундаган сабабларни ўрганиш ва шу бўйича чора белгилаш имкони бор-ку. Ҳолбуки имконига яраша юмуш топилса, тиланчиликдан тийиладиганлар ҳам кўп топилади. Шу маънода биз тиланчиларнинг ҳаммасини жаримага тортиш ёки 15 суткага тиқиб ташлаш керак, деган фикрдан йироқмиз.\nТиланчилик қилаётганларни жамиятга, тўғри турмуш тарзига қайтариш учун уларнинг ҳар бири билан индивидуал тарзда ишлашни йўлга қўйиш керак. Маҳалла билмайдими буни? Барибир, бировдан нарса тиланаётган кимсада ҳам бирор қобилият сақланиб қолади, қайсидир фаолиятда у иш бериши аниқ.\nҚолаверса, барча жабҳада ривожланган давлатлар сафига киришни истаб, зўр бериб ҳаракат қилсагу, буёқда тиланчилар ҳам кўпайиб бораверса, парадоксал ушбу ҳолат бизга ёқадими, ярашадими?..


ЮНЕСКО ва Россия ҳукуматининг 2020 йил учун қўшма стипендиялари ҳақида\n09:00 / 04.02.2020 959\nЮНЕСКО ва Россия ҳукуматини 2020 йил учун барқарор ва қайта тикланадиган манбалар соҳасида малака ошириш стипендиялари халқаро танловини эълон қилмоқда. Танловда ғолиб чиққан номзодлар 2020 йил 5-30 октябрь кунлари мобайнида Россия Федерациясидаги Барқарор энергия ривожлантириш халқаро марказида (Москва Ш., ЮНЕСКОнинг маркази) қуйидаги соҳалар бўйича малака ошириш имкониятига эга бўладилар:\nЭнергия ва барқарор ривожланиш;\nЭнергия манбаларини экологик бошқаруви;\nҚайта тикланадиган манбалар;\nБарқарор ва тикланадиган манбалардан электр қувватини ишлаб чиқариш\nТанловда энг камида бакалавр даражасига эга бўлган, 35 ёшдан ошмаган, жисмонан соғлом ва инглиз тилида эркин сўзлаша оладиган номзодларгина қатнаша оладилар. Барча сарф-харажатлар стажировка ташкилотчилари томонидан қопланади\nШу муносабат билан мазкур танловда иштирок этиш учун электрон шаклдаги сўровномани тўлдириб ТИҚХММИ Халқаро ҳамкорлик бўлимига 29 февралгачам топширишлари керак бўлади.


Ўш театри - ўзбек санъатининг етим боласи\nЎш ўзбек театри қарийб 100 йилдан бери минтақада ўзбек маданияти ўчоқларидан бири бўлиб қолмоқда.\nМарказий Осиёдаги энг кекса ўзбек театрларидан бири - Бобур номидаги Ўш ўзбек академик театри бу йил ўзининг 90 йиллигини тантанали тарзда нишонламоқчи. Қирғиз матбуоти 1918 йилда асос солинган бу театр ўз юбилейини нишонлаш учун хайрия марафони ўтказгани ҳақида хабар берди.\nМинтақада учта кекса ўзбек театри бор. Булар Тошкентдаги ўзбек Миллий академик театри, Андижондаги ўзбек мусиқали драма театри ва Ўш ўзбек академик театри.\nЎш театри бадиий раҳбари, Қирғизистон халқ артисти Бахтиёр Тўхтаматов театрнинг ташкил этилиш тарихини айтиб берди.\n- Бобур театри биринчи бўлиб 1918 йилда Ўш гарнизони ҳарбий комиссариатида ана шу маҳалдаги Жўрахон Зайнобиддинов каби таниқли давлат ва жамоат арбоблари томонидан ташкил қилинган. Биринчи спектакли 1919 йилда театр саҳнасини кўрган¸ дейди Бахтиëр Тўхтаматов.\nЎтган 90 йил мобайнида Ўшдаги ўзбек театри 600 дан ортиқ асарларни саҳналаштирди. Улар орасида асосий ўринни ўзбек, қирғиз ва жаҳон драматургларининг асарлари эгаллайди.\nЎш театрининг ижодкорлари Лайлихон Моидова, Тожихон Ҳасанова, Расулжон Урайимжонов, Дилором Соиповалар минтақада ном чиқарган.\nБу йил театр ўзининг 90 йиллигини тантанали нишонламоқчи. Қирғиз матбуоти тарқатган хабарга кўра, театр ўз юбилейини нишонлаш учун хайрия марафони ўтказишга мажбур бўлган.\nБироқ театр директори Бахтиёр Тўхтаматов марафон ўтказишдан бошқа мақсад кўзланганини айтди:\n- Хайрия марафони ўтказилиши театрнинг жуда муҳтожлигидан эмас. Давлатимиз томонидан театрга жуда кўп маблағлар ажратилиб¸ таъмирдан чиқарилди. Масалан бундан беш-олти йил олдин театрга келган одам ҳозирги театрнинг ички ва ташқи фасадларинин кўриб жуда ҳайрон қоладиган даражада бўлди. Биз “Элимизнинг театрга муносабати қандай? Театримиз элимизга керакми ëки керак эмасми?” деган бир шиорни олдимизга ташлаб марафонга чиқдик. “Пенсиямнинг пули эди” деб 500 сўмдан пул кўтариб келган одамларни кўрдик. Ҳа¸ театр ҳали элимизга керак экан¸ дейди Бахтиëр Тўхтаматов.\nАммо хайрия марафонининг муваффақиятли ўтгани, аҳоли томонидан театрга моддий ёрдам кўрсатилгани Ўш ўзбек академик театрининг ўшлик ўзбеклар орасида катта нуфузга эга эканидан дарак бермас экан.\nТеатрга узоқ йиллар бош режиссёрлик қилган Ғанижон Холматовнинг айтишича, Ўш театрининг бугунги кундаги энг асосий муаммоси томошабиндир. Театрга томошабиннинг келмай қўйиши эса, Ғанижон Холматов фикрича, умумўзбек санъатида сўнгги йилларда пайдо бўлган “ижодий турғунлик” даври билан боғлиқдир.\n- Бутун Марказий Осиë театрларининг муаммоси бу томошабин масаласи. Ижодий эркинлик деган талаб борда. Афсуски¸ ижодий эркин жараëннинг маълум даражада қисиб қўйилганлигини¸ хоҳлаган асарни хоҳлаган вақтда қўйиш имконияти йўқлигини¸ ўзбек драматургиясида жуда суст ҳолат пайдо бўлганлигини¸ ижод бўлмаëтганлигини¸ янги пьесаларнинг йўқлигини¸ бўлганда ҳам бу асарларда долзарб масалалар қўйилмаëтганлигини томошабиннинг театрдан қочганлигининг сабаби қилиб кўрсатиш мумкин¸ дейди Ғанижон Холматов.\nҒанижон Холматовнинг айтишича, Ўшдаги ўзбек театри умумўзбек театр санъатидаги турғунлик ҳолатидан чиқиш учун Марказий Осиёнинг машҳур режиссёрларини таклиф қилиб, ўз саҳнасини новаторча тажрибалар майдонига айлантирди. Бу ерда бир неча йил ичида “Муножот”, “Лайли ва Мажнун”, “Макбет”, “Макка сари олис йўл” каби катта маблағ ва ижодий куч талаб қилувчи авангард усулида саҳналаштирилган асарлар қўйилди. Бу томошалар театршунослар томонидан юқори баҳоланди. Бироқ “Ёлғиз отнинг чанги чиқмас, чанги чиқса ҳам донғи чиқмас”, деганларидек, мазкур тажрибалар умумўзбек санъатидаги алоқаларнинг узилганлиги туфайли ўз самарасини бера олмаяпти.\nҒанижон Холматов: Маънавий жиҳатдан эса бу театр Ўзбекистон ижодий жараëнига¸ ўзбек театрининг жараëнининг бир қисми сифатида қаралмоғи керак. Ўша 1990 йилларда Тошкентга борилганда “Бу сиëсатга тўғри келмайди” деб бир куннинг ичида қайтариб юборилди. Бу кўнглимизда нохуш хотира бўлиб қолган.\nОзодлик: Қандай бўлган бу? Нимага сиëсатга тўғри келмаган?\n- Бу 1990 йилдаги воқеалардан кейинги бир даврга тўғри келиб қолдида. Ўша пайтда юбилейни аввал Тошкентда¸ кейин Бишкекда¸ кейин Ўшда ўтказамиз¸ деган ниятлар 1990 йилнинг оқибатлари сифатида қаралди ва сиëсий тус берилиб¸ театр Тошкентдан қайтариб юборилди. Бир кун олдин борган бўлсак¸ эртаси куни алоҳида вагонда қайтариб юборилди. Шу шу Ўзбекистонга қадам қўйиш имконияти бўлмади¸ дейди Ғанижон Холматов.\nБобур номидаги Ўш ўзбек академик театри раҳбари Бахтиёр Тўхтаматов Ўзбекистон билан узилиб қолган маданий алоқаларни тиклаш йўлида театр жамоаси ҳаракат қилаётганини, бироқ бу ҳаракатларга расмий Тошкент томонидан жавоб бўлмаётганини айтади.\nБахтиёр Тўхтаматовга кўра, шу кунларда ҳам театр бу йўналишдаги ҳаракатларини тўхтатган эмас.\n- Ҳозирча борди-келди¸ гастроллар жараëни йўқ¸ лекин бундай режаларимиз бор. Мен ўйлайманки¸ албатта бу нарсалар амалга ошади. Режиссура бобида Ўзбекистонга жуда катта муҳтожлигимиз бор. Биз ўзимизнинг маданият агентлиги ва Ўзбекистон Маданият вазирлиги билан алоқаларни қилаяпмиз. Қандай натижа беришини билмаймиз. Олдин ҳам хатлар ëзилган. Аммо ижобий натижа бермаган. Яна шунга ҳаракат қилаяпмиз. Аммо қай даражада натижа беришини вақт кўрсатади¸ дейди Бахтиёр Тўхтаматов.


Покистонда “Толибон” тарғиботчиларга ҳужум қилди | Qalampir.uz\nПокистонда “Толибон” тарғиботчиларга ҳужум қилди\nОлам\t11 Декабрь 2021 20:49 7728\nПокистонда “Тахрики Толибон” номи билан танилган жангари гуруҳ бугун, 11 декабрь куни болаларга полиомиелитга қарши эмланишни тарғиб қилаётган бир гуруҳ фаолларни ўққа тутди. Покистон ҳукуматининг маълум қилишича, қуролланган шахс мотоциклда кетатуриб, эмлашга тарғиб қилаётган фаолларни қўриқлаётган полиция офицерларига қарата ўқ узган.\nҲодиса Покистон шимоли-ғарбидаги Хайбер-Пахтунхва вилоятининг Танк туманида содир бўлган. Ҳужумда бир нафар полиция ходими олган тан жароҳати оқибатида қурбон бўлган ва яна бири ярадор аҳволда шифохонага ётқизилган. Фаоллардан ҳеч ким яраланмаган.\n“Тахрики Толибон” вакили Муҳаммад Хуросоний ҳужумни жангари гуруҳ ўз зиммасига олишини таъкидлаган.\nПолицияга кўра, қуролланган шахс воқеа жойидан яширинишга муваффақ бўлган.\nФаоллар гуруҳи вакилининг сўзларига кўра, улар 5 кунга мўлжалланган тарғиботнинг эндигина иккинчи кунини ўтказишаётган эди. Гуруҳ бутун мамлакат бўйлаб 6,5 миллион болани эмлашни режа қилган.\nХалқаро Полиомиелитга қарши кураш ташкилотининг маълумотига кўра, Покистонда 2020 йилда (охирги 84 йил ичида) ушбу касаллик билан боғлиқ 1 та ҳолат қайд этилган.\nМаълумот учун, “Тахрики Толибон” Aфғонистонда ҳокимият тепасига келган гуруҳ каби Покистонда ҳукумтга қарши тузилган ҳаракатдир. Ушбу гуруҳ 2007 йилда ташкил топганидан буён Покистонда бир неча қонли ҳужумлар ва тўқнашувларни амалга ошириб келмоқда. Расмий Исломобод, қуролли гуруҳларнинг ўзига чегарадош Aфғонистонда ҳукумат тепасига келиши ортидан Покистонда ҳам жангари гуруҳлар зўравонлиги ортишидан хавотирда эканини билдирмоқда.\n18 Январь 15:46 85378\n19 Январь 14:56 70677\n18 Январь 17:47 50180\n20 Январь 16:02 36226


Азизийнинг «Фаридуддин Аттор» бадиаси хусусида сўз\nHome icon Бош саҳифа»Адабиётшунослик»Адабий суҳбатлар»Азизийнинг «Фаридуддин Аттор» бадиаси хусусида сўз\nНе-не аждодларимиз учун қўл етмас орзу бўлган Мустақиллигимизнинг йигирма иккинчи йилида яшаяпмиз. Истиқлол бизга буюк боболаримизнинг улуғвор маънавий меросини, хусусан, фалсафий-адабий, сиёсий-ҳуқуқий ва диний-ахлоқий қадриятларимиз жамланган қўлёзма манбалар ва китобларни ўқиб-ўрганиш, уларни асраб-авайлаб келгуси авлодларга етказиш имконини бергани боис ҳам азиз ва қимматлидир.\nМустақиллигимиз шарофати ила муқаддас Қуръони карим, ҳадиси шарифлар маънавий дунёқарашимизда яна юксак қадрини топди, диний-фалсафий ва ахлоқий-ҳуқуқий меросимизни ўқиш ва мағзини чақиш борасида имкониятлар эшиги ланг очилди. Авваллари тақиқ тамғаси босилган қанчадан-қанча бебаҳо асарлар эндиликда халқимизнинг маънавий мулкига айланди. Не саодатки, бугун барчамиз Имом Бухорий ва ат-Термизий, Имом Мотуридий ва Абдулхолиқ ўиждувоний, Баҳоуддин Нақшбанд ва Бурҳониддин Марғиноний, Нажмиддин Кубро ва Паҳлавон Маҳмуд, Ҳофиз Шерозий ва Абулвафо Хоразмий, Хожа Аҳмад Яссавий ва Хожа Аҳрор Валий каби ҳассос сўз усталари ижодиётининг шаклий нафосати ва бадиий балоғатидан тўла баҳраманд бўлмоқдамиз.\nАна шу нодиру ноёб асарлар қаторида Шарқ мумтоз адабиётининг йирик намояндаларидан бири, ўзидан кейинги барча буюк ижодкорлар ҳурмат ила эътироф этган улкан мутасаввиф шоир Фаридуддин Атторнинг неча асрлардан буён дилларга манзур бўлиб келаётган “Мантиқ ут-тайр” (Тошкент, “Фан”, 2006), “Илоҳийнома” (Тошкент, “Мусиқа”, 2007), “Асрорнома” (Тошкент, “Ўзбекистон Миллий энтсиклопедияси”, 2008) каби мажозий достонлари ҳам кейинги йилларда ҳассос шоиримиз Жамол Камол томонидан она тилимизга ўгирилдики, эндиликда китобхонларимиз ана шу маънавият жавоҳирларидан завқ ва баҳра олаётир.\nМуҳими, юртимизда атторшунослик соҳасида янгидан-янги марралар забт этилмоқда. Яқинда Шайхнинг “Панднома” ва “Булбулнома”, шунингдек, “Уштурнома” асарлари ҳам Жамол Камол таржимасида нашрдан чиқди. Буларнинг барчаси албатта, Ўзбекистонда Аттор ижодини чуқур ва муфассал ўрганиш борасида нечоғлик катта салоҳият мавжудлигининг яққол тасдиғидир.\nФаридуддин Аттор асарларининг ўзбекча таржималари Жамол Камол билан бир қаторда 1994 йили “Илоҳийнома”нинг насрий таржимасини амалга оширган таниқли тасаввуфшунос олим Нажмиддин Комилов, 1997 йилда “Тазкират ул-авлиё” асарини ўзига хос маҳорат билан тилимизга ўгирган ҳассос шоир Мирзо Кенжабек каби қалам аҳлларининг самарали меҳнати ва жўшқин ижоди маҳсули эканини алоҳида қайд этиш лозим.\nАсосийси, айнан мустақиллигимиз бу борадаги барча хайрли ишларга катта йўл очиб берди. Зотан, истиқлолга қадар биз ўқиш ва билиш зарур бўлган фалсафий, тасаввуфий қанчадан-қанча китобларни қўлимизга ҳам олмаганмиз.\nАйтиш керакки, Фаридуддин Аттор ғоят сермаҳсул шоир бўлиб, ундан улкан адабий мерос қолган. Шу билан бирга буюк алломанинг ижоди жаҳонда шунчалик кўп ва муфассал ўрганилганки, хорижда атторшунослик йўналиши шаклланган, десак асло муболаға бўлмайди. Натижада у ҳақда сайёрамизнинг турли иқлимларида кўплаб илмий, фалсафий, адабий-бадиий асарлар яратилди ва яратилмоқда.\nТаниқли уйғур шоири, адиби ва таржимони Азизийнинг “Фаридуддин Аттор” бадиаси ана шундай асарлар жумласига киради. Ушбу асар таржимон Ҳабибуллоҳ Зайниддин, масъул муҳаррир Аҳмад Муҳаммад ва ноширларимиз саъй-ҳаракатлари билан китобхонларимизга туҳфа этилди.\nБадиа муаллифи ҳақида икки оғиз: Азизий 1962 йили Хитой Халқ Республикаси Хўтон вилояти Чирё туманининг Мозоркўл кентида туғилган. 1985 йили Шинжонг университетининг адабиёт факултетини тамомлаган. Ҳозиргача мингдан зиёд назмий асарлар, икки юзга яқин таржима асарлар муаллифидир. Баъзи асарлари хитой ва ўзбек тилига таржима қилинган. Жумладан, Азизийнинг “Фаридуддин Аттор” бадиаси Ўзбекистонда илк бор “Жаҳон адабиёти” журнали (2009, 12-сон) саҳифаларида чоп этилган.\nМуаллиф ўз асарида Фаридуддин Аттор яшаган мураккаб, таҳликали тарихий муҳитни мухтасар баён этган. Бу давр ХИ-ХИИИ аср бошларидаги Салжуқийлар, ўазнавийлар, Хоразмшоҳларнинг ўзаро тўқнашувлари ҳамда Чингизхоннинг Ўрта Осиёни, хусусан, Бухоро, Самарқанд, Урганч шаҳарларини босиб олиши билан характерланади.\nБадиада Атторнинг она шаҳри Нишопур ғоят гўзал бадиий бўёқларда тасвирланади. Нишопур — Шарқнинг машҳур тарихий ва маданий марказларидан. Бу шаҳар дунёга кўпгина атоқли олиму фузалоларни етказиб берган. Шарқнинг машҳур тасаввуф шоири, буюк маърифатпарвар Фаридуддин Аттор ана шундай мутафаккирлар жумласига киради.\nДАВЛАТШОҲ САМАРҚАНДИЙ: “ШОИРЛИК УНИНГ КАСБИ, ОДАТИ ЭМАС ЭДИ”\nКитобда мавлоно Навоий “шеър ёзишдан мақсади илоҳий сирларни баён қилиш ва чексиз маърифат тарқатиш эди” деб таърифлаган мутасаввиф шоирнинг ҳасби ҳоли, ҳаёт йўли ва ижодий фаолияти, адабий-фалсафий мероси ва тасаввуфий қарашлари муфассал тарзда ёритилган.\nФаридуддин Аттор Жалолиддин Румий ва Алишер Навоий каби даҳоларнинг маънавий устози бўлган. Аттор — тазкиранавис шоир. Жомий ва Навоий унинг “Тазкират ул-авлиё” асарига таяниб, ўз тазкираларини ёзганлар.\nАттор ҳаёти ва ижодий меросининг жавҳари — бу тасаввуф таълимотидир. Азизий ҳам буюк Шайх ҳасби ҳолини чуқур ўрганган бошқа муаллифлар қатори “Атторнинг ҳаёти ҳақидаги қарашлар бир-бирига мос келмайди” деб таъкидлар экан, шу боис ул зотнинг “ҳаёти ва ижодий фаолияти ҳақидаги масалада бирор қатъий хулосага келиш қийин” эканига эътиборни қаратади.\nҲақиқатан ҳам, Атторнинг таваллуди ва вафоти йиллари ҳақида аниқ бир фикр мавжуд эмас. “Атторни тахминан ўн иккинчи асрнинг бошларидан ўн учинчи асрнинг дастлабки чоракларигача бўлган оралиқда яшаб ўтган сиймолардан биридир, деб қарашга тўғри келади”, деб ёзади муаллиф.\nАзизий ўз асарида Аттор ҳаётига оид турли ғаройиб воқеа ва ривоятларни келтиради. Дарвешнинг ўлими, 12 ёшли Жалолиддин Румий билан учрашув, Атторнинг ўлими билан боғлиқ воқеалар шулар жумласидандир.\nАтторнинг дунёда шуҳрат қозонган тўлиқ номи: Муҳаммад Фаридуддин ибн Иброҳим шайх Аттор Нишопурий бўлиб, халқ орасида машҳур бўлган “Фаридуддин” деган номи — “диннинг ягонаси” деган маънони беради.\nАзизий Атторнинг таълим олиши билан боғлиқ жараёнлар ва устозлари ҳақида батафсил маълумотлар беради. Бунда у Алишер Навоий, Абдураҳмон Жомий, Давлатшоҳ Самарқандий каби мумтоз мутафаккирлар, Радий Фиш, Ҳелмут Риттер, Мустафо Услу, Нажмиддин Комилов каби замонавий муаллифларнинг асарларига таянган.\nШайх Аттор ҳаётда анча қийинчиликларни бошидан кечирган, оғир синовларга дуч келган. Айни вақтда, юқорида қайд этганимиздек, Аттор ўзидан жуда бой мерос қолдирган. Унинг асарлари сони ҳақида тадқиқотчилар орасида якдил фикр йўқ. Бу борада турли манбаларда ва турли муаллифлар томонидан турлича фикрлар билдирилади. Масалан, Давлатшоҳ Самарқандий “Тазкират уш-шуаро”сида Аттор асарларининг умумий ҳажмини 250 минг байтга яқин деб кўрсатган.\nГерманиялик шарқшунос олим, профессор Ҳелмут Риттер Аттор асарларини мазмунан ва услуб жиҳатдан уч босқичга бўлиб, унинг 22 та асарини ёзилиш тартиби бўйича кўрсатган. Ҳ.Риттернинг таъбири билан айтганда, биринчи босқичда Аттор моҳир ҳикоянавис, иккинчи босқичда ҳис-ҳаяжонга тўлиб тошган шоир, кейин эса ҳар қандай режадан фориғ бир ҳолда асарлар яратган эркин ижодкордир.\nЎз навбатида, Азизий Атторнинг 18 та асарига қисқа, лекин мазмунан теран тавсиф берган. Муаллиф таъкидлаганидек, Атторнинг асарлари унинг дунёқарашини очиб беришга хизмат қилади.\nАТТОР — ТАСАВВУФШУНОС АЛЛОМА\nАзизий бадиасида Аттор дунёқарашининг асосий йўналишлари очиб берилган. Муаллиф асосли эътироф этганидек, “Аттор дунёқараши асосини ўрта аср Шарқ ислом тафаккурининг илғор оқими бўлган тасаввуф таълимоти ташкил этади”.\nФаридуддин Аттор тасаввуф таълимотининг йирик сиймоларидан биридир. Атторнинг барча асарларида тасаввуфий дунёқараш асосий ўринда туради. Азизий бу ҳақдаги фикрларини давом эттириб, “Аттор ўз таълимотларида тариқат масаласини бошдан-охир асосий ўринга қўйиб таъкидлайди ҳамда уни ибратли мисол, ақлий тушунчалар орқали атрофлича шарҳлайди”, деб алоҳида қайд этади .\nТариқат инсон учун бир мактабдир. Азизийнинг ёзишича, бу мактабнинг асосий мақсади инсонни руҳий ва ақлий жиҳатдан тарбиялаб, такомилликка юзлантириш, ўз амалиёти орқали ўзини тарбиялаб инсоний фазилатни мустаҳкамлашдир.\nАзизий тариқат, солик (сулук аъзоси), пир, мурид, тариқатнинг олти мақоми (тавба, вараъа, фақирлик, сабр, таваккул, ризо), тавҳид (танҳолик), иймон каби тасаввуфнинг асосий тушунчаларини Аттор асарларида келтирилган ривоят ва ҳикоятлар асосида очиб берган . Шу билан бирга, муаллиф тариқат мақомларининг сони бўйича турли тадқиқотчиларга мансуб фикрларни ҳам келтиради.\nБу жиҳатдан, Азизийнинг фикрига кўра, “Илоҳийнома”ни маълум маънода Атторнинг тасаввуфий қарашларини шарҳлашга бағишланган асар, дейиш мумкин. “Мантиқ ут-тайр” достонидаги Шайх Санъон қиссаси эса “тасаввуф адабиётида ажойиб сеҳрли кучга эга, ахлоқий ҳикматларга бой, нозик бадиий туйғулар жилваланиб турадиган, кишининг руҳий дунёсини ларзага соладиган ўлмас қиссаларнинг биридир”.\nШундай қилиб, Атторнинг тасаввуф ҳақидаги қарашлари “руҳий такомилликни тарғиб қиладиган тараққиёт жараёнидан иборат бўлиб, у инсоннинг руҳий камолотини мақсад қилади”. Аттор маърифий йўлидаги етти водий (талаб водийси, ишқ водийси, маърифат водийси, истиғно водийси, тавҳид водийси, ҳайрат водийси, фақру фано водийси) “бир-бирини тўлдирувчи руҳий камолот босқичлари бўлиб, у соликда илоҳий маърифатнинг намоён бўлиши учун замин ҳозирлайди”.\nХулоса қилиб айтганда, шайх Фаридуддин Атторнинг асарлари юртимизда аввалига парчалар шаклида ва насрда, сўнг эса мукаммал ҳолда, назмда таржима қилиниб чоп этилгани, боз устига буюк мутасаввиф шоирнинг ҳасби ҳоли ва ижодий фаолияти, адабий-фалсафий мероси мукаммал тарзда очиб берилган хорижий муаллифларнинг сара асарлари ўзбек тилида китобхонларга тақдим этилгани тасаввуф адабиётини ўқиб-ўрганишда кейинги йилларда қандай улкан имкониятларга эга бўлганимиздан далолатдир.


"Озодлик"нинг кирдикори фош бўлди (видео) - Darakchi\n"Озодлик"нинг кирдикори фош бўлди (видео)\nЖАМИЯТ 15.05.2019, 20:35\nДунёга машҳур "Озодлик" радиосининг ўқувчилари кўп. Улар "Озодлик"ни эксклюзив мақолалари, шов-шувли интервьюлари ва албатта инсайдер хабарлари учун ўқишади. Лекин парданинг ортида нима борлигини — радио шов-шувли хабарлар қандай тайёрлашини ҳамма ҳам билавермайди.\nУшбу видеода "Озодлик" мухбирларининг қандай ишлаши ҳақида исботу далиллар келтирилган. Ҳар сафар ўзини турли инсон сифатида таништирадиган бу мухбирлар журналистика қонунлари ва журналист этикасини оёқости қилмоқда. Бу ҳақда uzdaily.uz ва бошқа бир қатор сайтлар, телеграм каналлари хабар берди.\nБернора Қориева билан юз берган ҳолат бунинг ёрқин мисоли. Агар "хоразмлик Шуҳрат" 80 ёшли аёлни алдамай, ўзининг асл мақсадини айтганида, бугун у ҳақда ижтимоий тармоқларда ёмон гаплар айтилмаган бўларди. Бу ҳақда Бернора Қориева шундай деди: "Мендан интервью олган одамнинг "Озодлик" радиосида ишлашини энди эшитиб турибман. Бир йигит телефон қилиб, ўзини Шуҳрат, деб таништирди. Лекин қаерда ишлашини, кимлигини айтгани йўқ. Мен унга ҳеч кимни рус тилида гапиришга чақираётганим йўқлигини тушунтиришга ҳаракат қилдим. У менга Тургеневнинг "Россия бизсиз яшаши мумкин, лекин биз Россиясиз яшолмаймиз" деган фикрини мисол қилиб, провакацион савол берди. Журналистга ҳозир Тургенев замони эмаслигини, у бундан юз илгари яшаганлигини айтдим. Рус тили мен учун халқаро мулоқот тилидир, бу тилни мукаммал билганимдан фахрланаман. Лекин журналист йигит менинг сўзларимни контекстдан юлиб олиб, нотўғри талқин қилган. Сўзимнинг охирида шуни таъкидлайманки, мен юқоридаги каби мавзуларни муҳокама қиладиган сиёсатчи эмасман".\nТоки байроқ бор экан — миллат бор, давлат бор!\nСветлана Артикова водийда сайёр қабул ўтказди


ОИЛА, ТУРМУШ ВА ҲАЁТ » Bulung‘ur hayoti газетаси\nGazeta: admin Қўйилган сана: 1-11-2018, 10:30 Рукун: ЖАМИЯТ Кўрилди 381\n“Мен ҳали оила қуришга тайёр эмасман”... Бу туман ФҲДЁ бўлимига никоҳдан ўтиш учун ариза билан мурожаат қилган ёш йигитнинг сўзлари эди. Йигит ва қиз аввалига оила қуриш ниятида ушбу бўлимга келишган. Орадан бироз вақт ўтиб фикри ўзгариб қолди.Улар нега бундай қарорга келяпти?\nОила, турмуш, рўзғор, фарзанд тарбияси – бу сўзлар қулоққа оддий, жўн эшитилади. Лекин ўзига яраша синовлари, қийинчиликлари, машаққатлари борлигини тушуниш учун оилангиз, қўшнингиз ёки қариндошингизнинг уйида бўлаётган воқеаларни кузатиб, мулоҳаза қилишингиз керак. Аслида ҳаёт аталмиш сирли хилқатда ҳар хил вазиятлар рўй бериши мумкин. Шундай экан кўзи етмаган ишга бошидан қўл урилмагани тўғрироқдир. Негаки, икки инсон бир-бири билан бир умрга тақдир йўлларини боғлар экан уларнинг феъли, дунёқараши, фикрлаши тўғри келиши, бир-бирини тушунишга ҳаракат қилиши керак. Шундагина сабрли, синовларга чидамли ва бардошли оила бўла олади. Аксинча бўлса, у ҳолда бундай оила узоққа бормай, тез орада парчаланиб, барбод бўлиши ҳам ҳеч гап эмас.\nЎзбекистон Республикаси Оила Кодексининг 13-моддасига мувофиқ никоҳ тузиш никоҳланувчиларнинг ФҲДЁ бўлимига ариза берганларидан бир ой ўтгач қайд этилади, - дейди туман ФҲДЁ бўлими мудираси Маҳбуба Муртазоева. - Шу вақт оралиғида никоҳдан ўтиш учун ариза берган йигит-қизлар билан суҳбатлар ўтказилади. Бунинг боиси шундаки, улар бир ой муддат ичида оила қуриш учун тайёр ёки тайёр эмасликларини тушуниб етишлари учун вақт етарли бўлади.\nЯқинда бир ҳолат кузатилди. Ўтказилган суҳбат чоғида ёшларга оила ва турмушнинг мураккаблиги, унга юзаки қараб бўлмаслиги, икки томон ҳам бирдек тайёр бўлиши лозимлиги айтилганди. Ушбу гаплардан ўзига тегишли хулосани чиқарган жуфтликлардан бири келиб “Биз ҳали оила қуришга тайёр эмас эканмиз, ҳарактеримиз бир-биримизга мос келмаяпти” деб қолди. Бунинг сабабини сўраганимизда улар яхшилаб ўйлаб кўришгани, ўртада бир-бири билан тиллашолмай, тортишиб қолиш ҳолатлари кўп бўлаётгани, характери ҳам бир-бирига мос эмаслигини англаб етишгани ҳақида айтиб, иккиси ҳам шу қарорга келганликларини билдирди. Ўз хоҳишлари билан уларнинг аризаси бекор қилинди ва яшаб кетиш эҳтимоли кам бўлган оила қурилишининг олди олинди, деб ўйлаймиз.\nФҲДЁ мудирасининг гапларини тинглаган киши балки ўша икки ёш турмуш қуришганида ўртадаги ўзаро келишмовчилик, тушунмовчиликлар барҳам топиб, бирга яшасалар ҳаммаси из-изига тушиб кетармиди, деб ўйлаши табиий. Бу борада М.Муртазоеванинг неча йиллик иш тажрибасидан келиб чиқиб, статистик ва таҳлилий маълумотларни мисол келтирганида юқоридаги ҳолатда қай даражада жон борлигини ҳам англайсан киши.\nЁш оилалар билан ишлашда эса МФЙларда ҳам яраштирув камиссиялари фаолияти йўлга қўйилган бўлиб, нотинч ва жанжалли оилалар билан суҳбатлар, тушунтириш ишлари олиб борилади. Ўзаро тортишув юзага келган вазиятда кекса авлод вакиллари билан биргаликда яраштириш чоралари кўрилади.\nЯқинда бир йигит келиб, турмуш ўртоғи отасининг уйига кетиб қолгани боис яраштириш чорасини кўришимизни сўраб мурожаат қилди, - дейди “Ниёзмат” МФЙ отинойиси Гулчеҳра Дўстова. – Кейин билсак, ёш келин уйдан сўроқсиз чиқиб кетган. Куёв турмуш ўртоғини излаб қайнотасиникига борган. У ерда эса келин ва унинг ота-онаси майда-чуйда тортишувларни рўкач қилишган. Келинни қайтариб келиш учун фаоллар билан биргаликда иккисини юзлаштирдик ва арзимас тортишувлар оила бузилишига сабаб бўла олмаслиги тушунтирилди. Мана, бир неча ойдирки, улар тинч-тотув яшаб келмоқда.\nГ. Дўстованинг сўзларига қараганда, оилавий жанжалларнинг келиб чиқиш сабабларидан бири оила, турмуш ва ҳаётга жиддий қарамаслик, шунингдек енгил характердан келиб чиқар экан. Оила борасида сўз борар экан, бу ҳақда динимизда нима дейилган. Дин пешвосининг ҳам сўзларига қулоқ тутамиз.\n– Мусулмон динимизда “Қайси бир аёл беш вақт намоз ўқиса, рамозон рўзасини тутса, аёллик иффатини сақласа, эрига итоат қилса жаннатнинг хоҳлаган эшигидан кираверсин” (Пайғамбар с.а.в) дейилган, - дейди туман бош имом-хатиби Тўлқин ҳожи Равшанов. – Оила муқаддас. Уйланган йигитнинг зиммасида жуда катта масъулият, ҳам шараф, ҳам савоб бўлади. Аёл киши эрининг олдида бир оғиз гапдан қолса, доимо “Хўп бўлади” деб жавоб қилса, бу оилада тинчлик хотиржамлик бўлади.


Нидерландиядаги парламент сайловларининг дастлабки натижалари эълон қилинди\n08:36 / 16.03.2017\n15 март куни Нидерландияда ўтган парламент сайловларининг дастлабки натижалари эълон қилинди.\nСайловларда мамлакат бош вазири Марка Рюттенинг "Озодлик ва демократия учун халқ партияси" (VVD) етакчилик қилмоқда ва парламентдаги 150 та ўриндан 32 та ўринни олади. Бироқ бу натижа бош вазир учун ўзига хос мағлубият саналиши мумкин, чунки аввалги парламент сайловларида унинг партияси 41 та ўрин олганди.\nСайловларда муҳожирлар ва ягона Европа Иттифоқи учун қарши чиқаётган "Озодлик партияси" етакчи бўла олмади. У парламентда фақатгина 19 та ўринга даъвогарлик қилиши мумкин. Худди шундай натижага яна 3 та партия эришди.\nСайловлар Европа етакчилари томонидан синчковлик билан кузатилди ва улар Рюттени ғалаба билан қутлашди ҳамда Европа Иттифоқига шубҳа билдираётганларнинг мағлубиятидан қувонаётганларини яширишмади.\nСайловлардаги давомат 81 фоизни ташкил қилган ва бу Иккинчи жаҳон урушидан кейинги рекорд натижа бўлди.\nНидерландия парламенти қуйи палатаси 4 йилга сайланади ва 150 та ўриндан иборат. Айнан қуйи палата қонунчилик ташаббуси билдириш ва қонунларга ўзгаришлар киритиш ҳуқуқига эга. Мамлакат ҳукумати парламентдаги кўпчилик асосида шакллантирилади.\nПартиялардан бирортаси мутлақ кўпчиликни (76 ўрин) ташкил қила олмагани сабаб улар етакчи коалицияга бирлашишлари керак бўлади.


СОҒЛОМ ОНА ВА БОЛА — МИЛЛАТ БОЙЛИГИ - Ўзбекистон овози газетаси\nСОҒЛОМ ОНА ВА БОЛА — МИЛЛАТ БОЙЛИГИ\nЎзбекистон ХДП Тошкент вилоят кенгаши «Фаол аёллар» қаноти ташаббуси билан вилоят Соғлиқни сақлаш бошқармаси ҳамкорлигида Ўрта Чирчиқ туманида шу мавзуда тадбир ўтказилди.\nУнда Ўзбекистон ХДП Тошкент вилоят ҳамда партиянинг Ўрта Чирчиқ туман кенгаши масъул ходимлари, «Фаол аёллар» қаноти етакчилари, халқ депутатлари туман Кенгашидаги партия гуруҳи аъзолари, «Тарғиботчилар гуруҳи» ҳамда кенг жамоатчилик вакиллари иштирок этди.\n— Мамлакатимизда оналик ва болаликни муҳофаза қилиш давлат сиёсатининг устувор йўналишларидан бири этиб белгиланган, — дейди Ўзбекистон ХДП Тошкент вилоят кенгаши раиси Сирожиддин Аъзамов. — Шунга мувофиқ, ўтган йиллар давомида миллат генофондини яхшилаш, оилада тиббий маданиятни юксалтириш, аҳолининг турмуш фаровонлигини ва узоқ умр кўриш даражасини ошириш борасида кўплаб ишлар қилинмоқда. Бугун ҳатто энг чекка ҳудудларда ҳам замонавий қишлоқ врачлик пунктлари бунёд этилди, аҳолига кўрсатилаётган тиббий хизмат сифати тобора ошиб бормоқда. Натижада одамларнинг ўртача умр кечириши собиқ тузум давридан анча узайди. Оналар ва болалар ўлими кескин камайди. Шу жиҳатдан қаралганда, партия ташкилотлари ва депутатларимиз олдида ҳам долзарб вазифалар турибди. Оналар ва болаларга тиббий хизмат кўрсатиш даражасини ўрганиб, аниқланган муаммоларни доимий комиссия ва сессияларда муҳокама этишга эришиш керак.\nЎрта Чирчиқ тумани кўп тармоқли оилавий поликлиникаси шифокори Насиба Аҳмедова никоҳдан олдин тиббий кўрикдан ўтишнинг муҳимлигини тушунтириш масалаларига эътибор қаратди. Партия кенгашлари депутатлар ҳамкор ташкилотлар билан бирга ҳар бир маҳалла ва қишлоқда тарғибот ишларини олиб бориши, одамлар билан очиқ мулоқотлар ташкил этиши муҳим экани қайд этилди.\nДавра суҳбати давомида тиббиёт муассасалари моддий-техник базасини янада мустаҳкамлаш, оилавий поликлиникалар, қишлоқ врачлик пунктлари фаолиятини яхшилаш, айниқса, ногирон болаларга реабилитация хизмати кўрсатиш сифатини ошириш ишлари устидан самарали депутатлик ва жамоатчилик назорати ўрнатиш лозимлиги таъкидланди.\nТадбир доирасида, қишлоқ аҳолиси учун малакали мутахассисларнинг тиббий кўриги ташкил этилди. Унда Тошкент вилоят Соғлиқни сақлаш бошқармаси вакиллари, малакали шифокорлар иштирок этди.\nАкция доирасида тиббий маданиятни юксалтириш, соғлом турмуш тарзини қарор топтириш, ёшларда соғлом оила қуришга интилишни кучайтириш, юқумли касалликларга қарши курашиш бўйича тушунтириш ишлари олиб борилди.\nТиббий кўрик асосида аёллар, ёш оналарга тавсиялар берилди.\nТадбир сўнггида Ўзбекистон ХДП сафига кириш истагида бўлган йигирма нафар фуқарога аъзолик гувоҳномалари топширилди.\nБувайда туманининг «Узумзор» маҳалласи Марказий Фарғона чўлида жойлашган. У туман марказидан анча олисда. Аҳолиси асосан деҳқончилик билан шуғулланади. Бу ерларнинг ўзига хос табиати бор. Ёзи иссиқ, қиши қаҳратон, баҳор-кузда қаттиқ шамол туради. Албатта, маҳаллий ҳокимият «Узумзор» аҳолисини ҳар тарафлама қўллаб-қувватлайди. ЎзХДП Бувайда туман кенгаши ҳам бу маҳаллани алоҳида эътиборга олди. Дастлаб аҳоли ўртасида одамларнинг қизиқиши, уларни ўйлантираётган масалалар, маҳалладаги ижтимоий инфратузилма ўрганилди.\nМаҳаллада туман партия кенгаши томонидан «Соғлом оила ва баркамол авлод — жамият бойлиги» мавзусида амалий семинар ўтказилиши, унинг доирасида кўчма Жамоатчилик қабулхонаси, тиббий кўрик ташкил этилиши аввалдан эълон қилинди.\nНиҳоят белгиланган кун, вақтда ЎзХДП фаоллари билан учрашувга кўпчилик йиғилди.\nТадбирда сўз олган ЎзХДП Фарғона вилоят кенгаши раиси вазифасини бажарувчи Дилбархон Мамажонова Президентимизнинг Конституциямиз қабул қилинганлигининг 23 йиллигига бағишланган тантанали маросимдаги маърузаси ҳамда ЎзХДП Сайловолди, Ҳаракат дастуридан ўрин олган вазифаларни амалга ошириш масалалари ҳақида тўхталди.\nУчрашувда сўзга чиққан партия фаоллари — туман тиббиёт бирлашмаси шифокори Назирахон Нўмонова, «Бувайда кўзгуси» газетаси бош муҳаррири Азизахон Солиева, «Узумзор» ҚВП мудири Эшпўлат Ҳусанов, худудий БПТ раиси Санобархон Убайдуллаева она ва бола саломатлигини муҳофаза қилиш, хотин-қизларнинг репродуктив саломатлиги, никоҳланувчиларнинг тиббий кўриги масалалари, бепул тиббий кўрик, даволаниш ҳамда бошқа имтиёзлар, улардан фойдаланиш тартиби тўғрисида батафсил тушунчалар беришди.\nПартия фаолларининг учрашуви давомида маҳалладаги хотин-қизлар, ёш келинлар тиббий кўрикдан ўтказилди.\n— Менда бироз қон босими ошганлиги аниқланди, — дейди Хадичахон Зокирова. — Шифокорлар зарур дори-дармонларни беришди. Бувайда туман партия кенгаши моддий ёрдам кўрсатди. Ҳаммаларига катта раҳмат.\nШу куни ЎзХДП гуруҳи аъзолари, туман, вилоят ташкилотларининг мутасаддилари иштирокидаги кўчма Жамоатчилик қабулхонасида 25 нафар кишининг мурожаати тингланди. Мурожаатларнинг баъзилари масъуллар томонидан шу ернинг ўзида ечим топди. Қолганлари ўрганиб, тегишли тартибда ҳал этиш учун қабул қилинди.\n— Маҳалламиздаги 37-умум-таълим мактабида 158 нафар ўқувчи таълим олади. Мактабнинг спорт зали таъмирталаб. Фарзандларимиз спорт билан шуғулланиши учун яхши шароит керак, — деди «Узумзор» МФЙ раиси Карим Жўраев.\n— Кенжа қизим туғма ногирон. Тирсаги очилмайди. Уни Тошкентдаги шифохоналарда ихтисослашган шифокорларгина даволар экан, — дейди Муножат Ғойипова. — Шу масалада ёрдам сўрадим.\nКўчма жамоатчилик қабулхонасига мурожаат қилган яна бир гуруҳ ота-оналар мактабни чет тили ўқитувчиси, спорт мураббийи билан таъминлашни, маҳалла оқсоқоллари сув қувурларини янгилашда кўмаклашишни сўрашди.\n— Одамларнинг ишончи бизга куч беради, — деди ЎзХДП Бувайда тумани кенгаши раиси Ҳабибахон Тошматова. — Ҳар бир мурожаат устида изчил ишлаймиз ва уни ҳал этишга ҳаракат қиламиз.


Республикамизнинг жанубий вилоятларида йўналишсиз такси хизматидан фойдаланувчи йўловчилар сони шу кунларда 70-80 фоизга камайган. Машиналар эса ҳар тўрт соатда бепул дезинфекция қилинмоқда.\nҚашқадарё вилоят транспорт бошқармаси бошлиғи Улуғбек Эрназаровнинг Kun.uz’га маълум қилишича, барча йўловчи ташиш корхоналари вилоят давлат санитария-эпидемиология назорат маркази билан шартнома имзолаган бўлиб, ДСЭНМ ходимлари ёрдамида йўловчи ташиш корхоналарида ҳар бир такси бепул дезинфекция қилинмоқда.\nШунингдек, Қарши шаҳри марказидан туманларга қатновчи «Дамас» микроавтобуслари, ҳозирча фаолият кўрсатиб турган бошқа жамоат транспортларини дезинфекциялаш ҳам қатъий белгиланган.\nСурхондарё вилоятида эса йўловчи ташиш корхоналари вилоят соғлиқни сақлаш бошқармаси билан шартнома имзолаган. Транспорт бошқармаси вакилига кўра, йўловчи ташиш корхоналарида фаолият юритадиган ҳар битта автомашина тегишли тартибда дезинфекция қилинмоқда. Жамоат транспортлари эса фаолиятини тўхтатган.\nВилоятга кираверишдаги йўл-патрул постида ҳам махсус гуруҳ ташкил этилган бўлиб, вилоятга кирадиган ҳар битта автомашинани дезинфекция қилиш йўлга қўйилган. Постда Бойсун туман санитария-эпидемиология маркази навбатчилик ташкил этган. Туман тиббиёт бирлашмаси ходимлари ҳам шу масканда навбатчиликда. Улар вилоятга кираётган барча автомашиналардаги йўловчиларнинг ҳароратини тепловизор ёрдамида текширмоқда.\nСамарқанд вилоятида йўловчилар оқими кескин камайгани сабабли жамоат транспортлари қатновида оралиқ вақтлари узайтирилган. Барча турдаги йўловчи ташиш транспортларида худди шу тартиб – ҳар тўрт соатда дезинфекция.\nЙўловчилар сони кескин камайган, таксиларнинг кунлик тўлови эса йўқ. Такси ҳайдовчиларидан ушбу ҳолатга эътироз ёғилмоқда.\nТаксичиларга кўра, шу кунларда уларнинг хизматидан фойдаланувчи йўловчилар сони 70-80 фоизга камайгани ҳолда йўловчи ташиш корхоналари таксилар учун одатдагидек кунлик ва ойлик тўлов сақланиб қолмоқда.\nСамарқанд шаҳрида бир қатор йўловчи ташиш корхоналари такси ҳайдовчиларига машиналарнинг ТТ сериядаги давлат рақамларини корхонага топшириб, тўловни тўхтатишни таклиф қилмоқда. Бу орқали дезинфекцияланмаган ҳолда йўловчи ташишнинг олдини ҳам олиш назарда тутилмоқда.\nМисол учун, Самарқанд шаҳридаги «Албатрос» йўловчи ташиш корхонаси худди шу таклифни илгари сурди. Такси ҳайдовчилари эса шахсий автомашиналарининг давлат рақамини топширса, автомашинани ўз эҳтиёжлари учун ҳам ишлата олмаслигини айтяпти.\nСамарқанддаги яна бир йўловчи ташиш корхонаси — «Анвар транс» вакили эса ҳайдовчилар айнан шу масалада норозилик билдираётгани, аммо солиқ идоралари ҳозирча бу борада бирор таклиф бермаганини маълум қилди.\n«Барча ОАВда уйда қолиш тавсия қилиняпти. Йўловчи сони кескин камайгани сабабли биз ҳам бир неча кун уйда бўлишни хоҳлаймиз, аммо кунлик тўлов бекор қилинмас экан. Бу кунига 35-40 минг сўмдан корхонага уйингиздан пул олиб бориб бериш керак, дегани.\nҲаммадан ҳам такси ҳайдовчиларига қийин бўляпти. Бизга бундай кунларда ҳеч қандай фойда керакмас, тушунамиз. Аммо йўловчи ташиш корхоналари кунлик тўловларимизни ҳеч бўлмаса бироз камайтиришса бўларди», дейди самарқандлик такси ҳайдовчиларда бири.\nҚашқадарё вилоятидан ҳам ҳайдовчилар худди шу масала бўйича мурожаат қилишди. Вилоят транспорт бошқармаси вакили биз билан суҳбатда айни масала юзасидан ҳайдовчиларга бирор имтиёз бериш, кунлик ёки ойлик маблағ тўловини қисқартириш тўлиқ йўловчи ташиш корхоналари ихтиёрида эканини маълум қилди.\nАнвар МУСТАФОҚУЛОВ тайёрлади\n18:11 / 09.01.2021\n2020 йил қайси вилоятларда энг кўп коррупция билан боғлиқ жиноятлар содир этилгани маълум қилинди\n15:00 / 25.12.2020\nҚашқадарёда эски трансформатор ва тармоқлар янгиланмоқда\n08:12 / 24.12.2020\nКиракашлик билан шуғулланаётганлар нега ўзини ўзи банд қилган фуқаролар рўйхатига киритилмаганига изоҳ берилди


Фуқароларга қулайлик яратиш — асосий мақсад\nМамлакатимизни демократик янгилашнинг бугунги босқичида қонун устуворлигини таъминлаш, қонунийликни мустаҳкамлаш, шахс ҳуқуқи ҳамда манфаатларини ишончли ҳимоя қилишнинг муҳим шарти бўлган суд-ҳуқуқ тизимини изчил демократлаштириш ва либераллаштириш долзарб вазифа ҳисобланади.\nДепутатлар аҳоли фаровонлигини таъминлашга қаратилган масалаларни муҳокама қилдилар\n10 июль куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди. Парламент қуйи палатаси мажлисининг кун тартибига «Аҳолининг санитария-эпидемиологик осойишталиги тўғрисида»ги Ўзбекистон Республикаси қонуни лойиҳаси иккинчи ўқишда, шунингдек, Олий Мажлис Қонунчилик палатаси ваколатига тааллуқли бошқа масалалар киритилди.\nХоразм қовунлари — экспортга\nАзалдан Хоразм заминида етиштирилган ширин-шакар қовунлар қўрғошин қолипларда карвонлар орқали дунёнинг кўплаб мамлакатларига етказиб берилган. Бугун ана шу анъанани Урганч туманида жойлашган чет эл инвестицияси иштирокидаги “Хоразм қовунлари” МЧЖ жамоаси давом эттирмоқда.\nТадбиркорлар ҳуқуқлари ҳимояси — долзарб вазифа\nЎзбекистон Республикаси Олий хўжалик суди ташаббуси билан Савдо-саноат палатаси ҳамкорлигида “Тадбиркорлик субъектлари ҳуқуқларини ишончли ҳимоя қилишни таъминлаш — давр талаби” мавзуида семинар ўтказилди.


Добавлено: 17.10.2016, 15:15\nСут ва сут маҳсулотлари оғиздаги аччиқ қалампир таъмини тез йўқотади. Агар ўта аччиқ нарса еб олган бўлсангиз, сув ичманг. Энг яхшиси, сут ичинг. Йогурт ва сметана ҳам қалампир заҳридан “куяётган тил”га ёрдам беради.\nҲаммаси мандарин ҳақида!\nТурп — саломатлик қўриқчиси\nКивининг 5 фойдали хусусияти\nСут маҳсулотлари – ёшартиради ва оздиради!


00:44 / 11.01.2018\nФото: AFP 2017 / Tauseef Mustafa\nҲиндистон шимолидаги Уттар-Прадеш штатида аномал совуқ ҳаво сабабли бир кунда 40дан кўпроқ одам ҳалок бўлди. Бу ҳақда IANS ахборот агентлиги хабар берди. Ҳалок бўлганларнинг кўпчилиги бошпанасизлар бўлган.\nОхирги ҳафта ичида штатда рекорд даражадаги совуқ ҳаво қайд қилинди. Баъзи ҳудудларда ҳарорат 2,9-7,5 даражагача пасайган. Марказий иссиқлик таъминоти йўқ бўлган Ҳиндистон учун бу муаммодир. Бу ерда 5 январдан бошлаб совуқдан 143 киши ҳалок бўлган.\nҲаво фронтлари учрашиши ва юқори намгарчилик қуюқ туман пайдо бўлишига олиб келган ва у штатдаги темир йўл ҳаракатини издан чиқарган. 10 январь эрталаби ҳолатига кўра, кўплаб ҳудудларда кўриш даражаси 15-20 метрдан ошмаган. Шу сабабли ўнлаб поездларни жўнатиш бекор қилинган ёки қолдирилган. Бундан ташқари, штатда туман сабабли бир нечта йўл-транспорт ҳодисаси юз берган. ЙТҲлар оқибатида камида 5 киши ҳалок бўлган.\nМактабларда машғулотлар бекор қилинган. Об-ҳаво мутахассисларининг прогнозига кўра, бундай об-ҳаво штатда яна 2 кун сақланиб қолади.


«Хитой - Европа» темирйўли: ташилаётган юк ҳажми ўтган йилгидан ортди | Қозоғистон янгиликлари: Сўнгги хабарлар «Kazakh TV» каналида | Kazakh TV\n«Хитой - Европа» темирйўли: ташилаётган юк ҳажми ўтган йилгидан ортди\nУрумчи қуруқлик портидан «Хитой - Европа» халқаро темирйўли линияси орқали ташилаётган юк ҳажми апрель ойида ўтган йил кўрсаткичларида бир мунча ортди. Ваҳоланки, коронавирус пандемияси туфайли ўзаро савдо алоқалари 35 фоизга пасайди.\n«Автомобиль юк ташишларининг кўп қисми темирйўлга кўчди. Халқаро ҳаво қатновлари ҳам анча қийин аҳволда. Шу кунларда авваллари самолётлар ёрдамида амалга оширилган почта хизматларини ҳам ўз зиммасига олди», дейди Хитой компанияси вакили Чжоу Кай.\nУнинг фикрича, Қозоғистон, Россия, Беларусь ва бошқа давлатлар орқали ўтувчи темирйўл линияси хизматига эҳтиёж йил давомида ортиб боради.\n«Марказий Осиё, Россия ва Европа йўналишлари ўзининг барқарорлигини исботлади. Бу йўналишларда биринчи эҳтиёж моллари ташилмоқда, чунки пандемия талабни қисқартирмади», деб таъкидлади Чжоу Кай.\nХитой экспорти тикланиши келгуси бир неча ой мобайнида тикланиши кутиляпти. Умуман олганда, йил мобайнида «Хитой - Европа» экспресс-линияси орқали 1200 юк состави жўнатилиши режалаштирилган. Бу эса 2019 йилдагидан анча кўп.\nэкспортХитой - Европа темирйўлитемирйўлХитой-Европа


Ўзбекистон мусодара қилаётган китобларнинг 90 фоизи Исломга оид\n06 март 2021, Тошкент вақти: 10:41\nФорум 18 ташкилотига кўра, Ўзбекистон божхоначилари мусодара қилаётган диний китобларнинг аксари Исломга оид.\nТошкентдаги Баптистлар черковига хориждан жўнатилган рус тилидаги "Исо Масиҳ - бизнинг нуримиз" (Христос — наше освящение) номли 23 та диний китоб сентябр ойининг охирида Ўзбекистон божхонаcи томонидан ушланди.\nЧерков ходимларидан бирининг Озодлик билан микрофонсиз суҳбатда айтишича, улар 11 сентябр куни хориждан китоб солиб жўнатилган посилкани бўш ҳолда олишган.\nТошкентдаги Мирзо Улуғбек туман почта бўлими ходимлари, китоблар божхоначилар томонидан мусодара қилинганини айтишган.\nУшбу вазиятни ўрганаётган Дин эркинлиги масалалари билан шуғулланувчи Форум 18 халқаро ташкилотининг Марказий Осиё бўйича муҳаррири Феликс Корлига кўра, Ўзбекистонда хориждан жўнатилган китоб ва журналларнинг мусодара қилиниши одатий ҳолга айланган.\n- Ўзбекистонда диний китобларга нисбатан асоссиз шубҳа бор. Нафақат насронийлар, балки, мусулмонларнинг диний китоблари ҳам Давлат томонидан цензура қилинади. Ўзбекистон бош почтасининг хориждан жўнатилган китобларни мусодара қилиши кейинги пайтларда кўпайган. Тошкентдаги Баптистлар черковига жўнатилган китоблар ҳам ноқонуний деб топилиб, божхоначилар томонидан мусодара қилинди,- дейди Феликс Корли.\n"Ўзбекистон почтаси" хорижий жўнатмалар бўлими ходимининг Озодликка айтишича, улар хориждан келган юк жўнатмаларинини махсус текширувдан ўтказиш ва қонунда тақиқланган китоблар бўлса, тегишли ташкилотга хабар бериш учун маъсулдирлар.\nФорум 18 ташкилотининг расмий сайти орқали эълон қилинишича, Ўзбекистонда мусодара қилинаётган китобларнинг 80-90 фоизи Ислом динига оид китоблардир.\n- Биз Ўзбекистон Божхона қўмитасига расман мурожаат қилганимизда, божхона инспектори Дилшод Содиқов бизга Ўзбекистонда жорий йилнинг биринчи ярмида мусодара қилинган ҳар 10 та китобдан, 8 ёки 9 таси исломий китоблар эканини айтди. Унга кўра, бу китоблар Ўзбекистон диний ишлар қўмитаси томонидан тақиқланган. У хориждан жўнатилган ҳар бир китоб ушбу қўмитага таҳлил учун жўнатилиши ва улардан олинган жавобга таяниб, хулоса чиқарилишини айтди,- дейди Корли.\nХалқаро мутахасис тадқиқотларига кўра, жуда кўп ҳолатларда китоблар мусодара қилингач, уларни жўнатган хориждаги манзилга ёзма мактуб ҳам йўлланади.\n- Бу ҳақда бизда жуда кўплаб маълумотлар бор. Ўзбекистон китобларни мусодара қилиш билан биргаликда китобни жўнатган хориждаги ташкилот ёки шахс номига хат жўнатиб, "бундан кейин Ўзбекистонга бу каби китобларни жўнатмаслик"дан огоҳлантирилади,- дейди Корли.\nЎзбекистонда бир йилда қанча китоб мусодара қилиниши ҳақида аниқ рақамлар мавжуд эмас. Форум 18 тахминларига кўра, ҳар йили тахминан 1000 та китоб мусодара қилиниб, кейин йўқ қилинади.\n- Аниқлашимизча, мусодара қилинган барча китоблар кейин йўқ қилинади. Бу ҳақда аниқ маълумотларимиз бор,- дейди Корли.\nЎтган йили Ўзбекистон Библия жамиятига қарашли Инжил китобининг 2800 нусхаси ҳам мусодара қилинган эди.\nЎзбекистон Дин ишлар бўйича қўмита матбуот хизмати бундай ҳатти-ҳаракатларни мамлакат қонунчилигида тақиқланган прозелитизм, деб баҳолар экан, миссионерлик “диний ва миллий қадриятлари ўзаро уйғун ҳолатда шаклланган ўзбек халқида бу иллат жиддий оқибатларни юзага келишига, жамият пойдевори ҳисобланган оилаларнинг парчаланишига, қариндош-уруғчилик алоқаларини узилишига сабаб бўлиши мумкин”лигини таъкидлаган.


Даниялик машҳур архитектор Тошкентнинг саккизта тумани учун мастер-план тайёрлайди\nДаниялик машҳур архитектор Тошкентнинг саккизта тумани...\nЖаҳонга таниқли даниялик архитектор Ян Гейл.\nЖаҳонга таниқли даниялик архитектор Ян Гейл Тошкентни ободонлаштириш бўйича мастер-план тайёрлайди. Бу ҳақда инвестициялар, инновациялар ва туризмни ривожлантириш бўйича пойтахт ҳокими ўринбосари Алишер Тиллаев Халқаро пресс-клуб жараёнида «Газета.uz»га берган интервьюсида маълум қилган.\nҲоким ўринбосари шаҳарда дарахтларни нотўғри кесиш муаммоси мавжудлигини тан олди. Норматив ҳужжатлар бор, бироқ дарахтларни шаклга келтириб кесишнинг аниқ қоидалари мавжуд эмас. «Ўзстандарт» билан дарахтлар ёзда ҳам, қишда ҳам чиройли шаклда бўлиши учун уларни тўғри кесиш тартибларини ишлаб чиқишга ҳаракат қилаяпмиз», — деди у.\nЯн Гейл архитектор пойтахт\nЖамият 07/10, 16:06\nХориж 29/04, 14:40\nХориж 23/03, 12:54


Швейцариялик суд ижрочилари «Газпром»нинг 2,6 млрд долларлик активларини ҳибсга ола бошлашди\n00:51 / 31.05.2018\nЕвропада «Газпром»нинг активлари ҳибс этила бошланди. Бунга сабаб Стокҳолм арбитраж судининг Россиянинг мазкур концерниУкраинанинг «Навтогаз» компаниясига 2,6 миллиард АҚШ доллари тўлаб бериш ҳақидаги қарори ижросини таъминлашдир. Мулкни рўйхатга олиш Цуге шаҳридаги «Nord Stream AG» офисида бўлиб ўтди, «Газпром»нинг мазкур компаниядаги улуши 6 миллиард еврони ташкил этади, деб ёзмоқда РБК.\n«Нафтогаз Украина» компанияси Стокҳолм арбитражининг транзит шартнома бўйича 2018 йил 28 февралдаги қарорини мажбурий ижросини таъминлаш юзасидан иш олиб бораётганидан «Газпром» энди хабар топган. Ҳозирга қадар «Газпром» мазкур жараён юзасидан бирор бор расмий билдиришнома олмаган.\n«Nord Stream AG»Стокҳолм арбитражи қарори юзасидан таъминлаш чораларини қўлланилиши ҳақидаги буйруқни 29 май куни олган, дейди компания вакили. Унинг сўзларига қараганда бу ҳол «Nord Stream 2» газ қувурига таъсир қилмайди. \n28 февраль куни Стокҳолм арбитражи «Нафтогаз Украина»нинг «Газпром»га бўлган даъво аризасини қисман қониқтирган ва унга кўра Россия компанияси даъвогар ташкилотга транзит шартнома бўйича етказиб берилмаган газ учун 4,63 миллиард АҚШ доллари тўлаб бериши керак. «Нафтогаз»нинг «Газпром» олдидаги қарзи ҳисобидан, тўланиши керак бўлган пул 2,56 миллиард долларни ташкил этмоқда. «Газпром» арбитраж қароридан норози бўлиб, 28 май куни Швециядаги Свеа округи судига апелляция аризасини киритган. Россия монопол компанияси вакилининг сўзларига кўра, Стокҳолм арбитражини қарорининг катта қисмини арбитр эмас, аллақандай учинчи шахс ёзиб берган.\n22:27 / 14.07.2020\n«Газпром» рекорд миқдорда зарар кўрди


Ахборот технологиялари ва коммуникацияларини ривожлантириш вазири лавозимидан озод этилди\n05:54 26 Март 2019\n17:57 09.08.2018 Ҳавола олиш\nАхмедхаджаев шу йилнинг февралида ахборот технологиялари ва коммуникацияларини ривожлантириш вазири лавозимига тасдиқланганди.\nТОШКЕНТ, 9 авг – Sputnik. Азим Ахмедхаджаев бошқа ишга ўтганлиги муносабати билан ахборот технологиялари ва коммуникацияларини ривожлантириш вазири лавозимидан озод этилди. Бу ҳақда вазирлик ахборот хизмати хабар берди.\n“Рақамли иқтисодиёт Ўзбекистон тараққиётининг устувор йўналишларидан бири ҳисобланади. Уни амалга ошириш соҳасидаги ваколатли орган сифатида Ўзбекистон Республикаси Президенти ҳузуридаги Лойиҳа бошқаруви миллий агентлиги рақамли иқтисодиёт ва блокчейнни ривожлантириш бўйича янги блок ташкил қилмоқда. Давлатимиз раҳбари фармони билан ушбу блокни Азим Ахмедхаджаев бошқаради”, дейилади вазирлик ахборотида.\nЭслатиб ўтамиз, Ахмедхаджаев шу йилнинг февралида ахборот технологиялари ва коммуникацияларини ривожлантириш вазири лавозимига тасдиқланганди.


Янгийўл ҳокимиятида дўппосланган фермер оламдан ўтган | ДУНЁ ЎЗБЕКЛАРИ | Mobile Version\n04/29/2013 Ismat Khushev Ватандан хабарлар\nФермерлар мунтазам равишда ҳокимиятга ҳисобот беришга мажбурлар\nЯнгийўл туман ички ишлар бошқармаси раҳбаридан ҳамманинг олдида мушт еган фермер Турсунали Содиқов бир кун ўтиб 16 апрель куни юрак ҳуружидан ўлган.\nБу ҳақда хабар берган Ўзбекистондаги инсон ҳуқуқларини ҳимоя қилиш қўмитаси фермер иснодга чидолмасдан инфарктга йўлиққанини даъво қилмоқда.\nТоталитар тузум бўлган Ўзбекистонда ҳоким ва миршаблар томонидан фермер ҳамда қўл остида ишловчи кадларни таҳқирлаш ва уриш ҳоллари тез-тез учраб туради. Бу таҳқирлашлар ортидаги масъуллар жазосиз қолади.\nҚўмита хабарига кўра, 15 апрель куни Янгийўл туман ҳокими фермерларни йиғиб мажлис ўтказ\nган. Мажлисга айрим фермерлар кеч қолиб келган.\nКеч келганларни туман ички ишлар бошқармаси раҳбари Азиз Тошпўлатов муштлари билан дўппослаган.\nВазиятга аралашган фермер 63 ёшли Турсунали Содиқов ҳам жаноб Тошпўлатовдан мушт еган. Фермер эртаси куни юрак ҳуружидан вафот этган.\nБу ҳақда ушбу мажлисда иштирок этган бошқа фермер Инсон ҳуқуқларини ҳимоя қилиш қўмитасига келиб шикоят қилган.\nҚўмитаси раиси Марат Зоҳидов ҳавфсизлик нуқтаи назаридан гувоҳнинг алоқа рақамларини беролмаслигини айтди ва ҳодисани ўзи сўзлаб берди.\n“Ўша ерда калтак еганидан кейин уйга кетган. Кайфияти тушган. Мажлисдаги одамлар бақира бошлаганидан кейин сал тинчиб қолишган. Лекин 63га кирган, олдин бунақа нарсаларга дуч келмаган одам таъсирланган. Уйга келиб касал бўлиб, эртасига инфаркт олиб ўтиб кетди, бечора”, – дейди Зоҳидов.\nЯнгийўл туман ҳокимияти Би-би-сига Қишлоқ ва сув хўжалиги бошқармасида 15 апрель куни ҳоким иштирокида фермерларнинг йиғилиши бўлганини тасдиқлади.\nИсмини ошкор қилишни истамаган ходим милиция томонидан ҳеч ким калтакланмаганини айтди.\n“Милиция томонидан урди-урди, кечикиб келиш деган нарса бўлгани йўқ. Ўзим иштирок этдим, аммо ҳеч нарсани кўрганим йўқ”, – деб айтди ҳокимият вакили.\nЯнгийўл туман ички ишлар бошқармаси раҳбари Азиз Тошпўлатовдан бу борада маълумот олишнинг имкони бўлмади. Туман ички ишлар бошқармаси ишонч телефони гўшагини кўтарган ва ўзини Жамшид дея таништирган ходим калтаклаш борасида ҳеч қандай маълумотга эга эмаслигини айтди.\nЖамшидга кўра, милиция ходимлари ҳокимиятдаги йиғилишларга фермерларни йиғиб беради.\n“Милицияга фермер керак эмас-ку. Ҳокимиятда йиғилиш бўлади, фермерларни чақиртириб беринглар дейилади. Участка нозирлари телефон орқали етқазади, ҳокимиятга етиб келишади. Келишдан бош тортган фермерларни кўрмаганман”, – дейди Жамшид.\nМилиция ходимидан нима учун ҳокимиятдаги йиғилишга одамларни милиция чақириш билан шуғулланиши сўралганда, у “ҳокимиятда ишчи кучи етишмаслиги ва шунинг учун ҳамкорлик сифатида амалга оширилиши” сабаб эканини айтди.\nҲуқуқ ҳимоячилари Ўзбекистонда фермер ва қўл остидаги шахсларни таҳқирлаш ва калтаклаш одатга кирганини эътироф этишади.\nБундан сал олдинроқ Наманган вилоят ҳокими ва ўринбосари томонидан фермерлар ва газ таъминоти идораси раҳбарини калтаклагани ҳақида хабар чиққан эди.\nЖиззахлик ҳуқуқ ҳимоячиси Зиёдилла Раззоқов вилоятда фермерлар ҳокимият, ички ишлар, прокуратуранинг тазйиқи остида қолганини ва мустақил фаолият юрита олмаслигини айтади.\nОдатда бундай ҳуқуқ бузилишларидан шикоят қилинган тақдирда ҳам иш кўриб чиқилмайди.\n“Шикоят қилади, лекин унинг шикояти ҳеч қачон туман ёки вилоят прокуратураси томонидан қаноатлантирилмайди. Сабаб ҳар қандай қонуннинг олдида биринчи навбатда қишлоқ хўжалиги туради. Фермер калтакланадими, вояга етмаган болалар эксплуатация бўладими, бу каби аризаларга нисбатан жиноий иш қўзғатилмайди”, – дейди Раззоқов.\nБу ҳақда маълумот тарқатган Тошкентдаги инсон ҳуқуқлари алянси фаолларига кўра¸ 15 апрел куни Янгийўл туман ҳокими фермерларни йиғиб мажлис ўтказган.\nМажлисга кеч қолиб келган 63 яшар фермер Турсунали Содиқов калтакланган.\nТошкентлик ҳуқуқ фаолларига кўра¸ фермерни Янгийўл туман ички ишлар бошқармаси раҳбари Азиз Тошпўлатов муштлари билан дўппослаган.\nҚўмита раиси Марат Зоҳидов ҳодисани BBC жаҳон ҳизматига сўзлаб берган.\n“Ўша ерда калтак еганидан кейин уйга кетган. Кайфияти тушган. Лекин 63га кирган, олдин бунақа нарсаларга дуч келмаган одам таъсирланган. Уйга келиб касал бўлиб, эртасига инфаркт олиб ўтиб кетди, бечора”, деб таъкидлаган Зоҳидов BBC жаҳон ҳизмати билан суҳбатда.\nКалтак еб ўлмаган фермерлар\nНаманган вилояти ҳокими ўринбосари Ўктам Эргашев 19 апрел куни Косонсой туманида ўтказган йиғилишида ўнга яқин фермерни калтаклади.\nОзодлик манбасининг хабар қилишича, орадан икки кун ўтиб вилоят ҳокими Баҳодир Юсупов ҳам шаҳар газ таъминоти идораси раҳбарини тиҳаммани олдида калтаклаган.\nЎктам Эргашев Бўстон қишлоғида ўтказган йиғилишида фермерларни ва туман ер ресурслари кадастр бўлими мутахассисини калтаклади.\nБу ҳақда Озодликка хабар берган ва исми сир қолишини сўраган косонсойлик тингловчининг айтишича, вилоят ҳокими ўринбосари фермерларни ўз ерларига ғайриқонуний тарзда пиёз экканликда айблаган.\n– Фермерлардан етти киши Ўктам Эргашевдан калтак еган. Ҳаммасини бир чеккадан уриб чиққан. Калтакнинг энг қаттиғини земломер Муҳиддин Саидов еган. Уни: ” Сен пиёзга ер бергансан”, деб уриб, кейин ўша дала шийпонидаги ҳовузга итариб юборган. Земломер ҳовуздан чиқаётганда яна ўша ерда ётган бир хода билан бошига солган. Муҳиддиннинг боши ёрилиб, қонаб кетган, дейди тингловчи.\nНаманган ва Янгийўлдаги муштумзўрлик ҳолатлари Ўзбекистон Президенти Ислом Каримов Тошкент вилояти халқ депутатлари кенгашининг навбатдан ташқари йиғилишида шундай ҳокимларни танқид қилгандан сўнг содир бўлди.\n– Ҳоким одамларни бирлаштириш ўрнига қўл остидагиларга юқоридан қарашни, менсимасликни, қўпол муносабатда бўлишни ўзига маъқул топди. Кўп мисоллар олиб келиш мумкин. Буни майдалаб ўтириш ҳам шарт эмас. Нимага деганда ҳаммаси сизлар учун аён. Халқ ҳамма нарсани билади. Кимнидир ҳаммани олдида беобрў қилиш, куч ишлатиш, кимнидир обориб қамаб қўйиш бир кечасига, э, бу қайси қонунда ёзилган?, деган эди Ислом Каримов.\nТошкент вилоятининг собиқ ҳокими “айбдор” фермерни ўзи ташкил қилган қамоқда “ҳибс” қилгани президент танқидига сабаб бўлган эди.\nЎзбекистонда ҳокимлар, прокурорлар ва бошқа мансабдор шахсларнинг ўз қўл остидаги одамларни калтаклаш ҳолатлари кўп кузатилади.\nЎтган йили Жиззах вилояти, Зарбдор тумани ҳокими металлолом йиғиш бўйича вазифани бажаришга ваъда бера олмаган туман Халқ таълими бўлими мудирини калтаклаган.\n2011 йилнинг август ойида Жиззах вилоят Зарбдор туман прокурори Дадажон Мубиев Бўстон ғишт заводи директори Бронислав Тагайни дўппослагани учун ишдан бўшатилган эди.\n2010 йилда қизириқлик фермерлар пахта режасини бажаролмаётганлиги учун прокурордан калтак еган эди.\nЎзбекистон: Президент Каримов қариндош-уруғчиликка қарши гапирди\n04/30/2013 at 8:59 AM\nJuda yaxshi qilibdi o`ldirib. Bu qo`rqoq va tobe xalqni bundan badtar qilish kerak. MALADES NACHALNIK MELISIYA! CHECHENDA SHUNDAY QILSA O`SHA KUNI XALQ OYOQQA TURARDI.\nYUSUF JUMA BU XALQNI ONASINI SO`KIB JUDA TO`GRI QILADI. PADARIGA MING LA`NAT BU XALQNING!


Спирт аралашган озиқ-овқат моддаларининг муҳокамаси\nҲалол ишлаб чиқариш соҳаси мутахассисларининг фикрларича: “Ҳалол бўлмаган хом ашёлардан олинадиган спирт ва ўзга моддаларни ҳалол маҳсулот ишлаб чиқаришда қўллаш ҳукми” ихтилофли масалалар сирасига киради. Зеро, бу борада уламолар орасида иттифоқ (тўхтамга келинган маълум бир қарор) йўқдир. Шу боис мутахассислар айнан ишлаб чиқарувчиларнинг ўзларини бундай қўшимча моддаларга доир чора топишга чақирмоқдалар.\nХалқаро Исломий тадқиқотлар институти (IAIS) мудири Муҳаммад Ҳошим Камолий Куала-Лумпур шаҳрида бўлиб ўтган форумдаги нутқида бундай деди:\n“Бу соҳада тадқиқот ўтказилиши лозим бўлган янги масалалар юзага келмоқда. Ҳамда, буларнинг аниқ таъриф ва тавсифлари шариатда билдирилмаганлиги боис ҳалол маҳсулот ишлаб чиқариш соҳасидаги янги вазиятлар, турли қўшимча моддалар, бўёқ ва ҳоказолар мазкур соҳада маълум бир қарорлар олишга, ечим қабул қилишга таъсир қилмоқда”.\nЎрни келганда изоҳ бериб ўтиш лозимки, симпозиум қатнашчилари ва ҳалол соҳа мутахассисларининг таъкидлашларича: асл масала – ҳалол маҳсулотлар ишлаб чиқаришда спиртнинг қўшилишида эмас, балки унинг ҳидини, таъмини ва маст қилувчи хусусиятларини йўқотувчи технологияларнинг номуносиблигидадир.\nЭнг ожиз банда таржимаси


ФАРҒОНА – “Ҳаво совиши билан азим дарахтлар кесилиб ўтин қилинмоқда”\n07 май 2021, Тошкент вақти: 15:31\nҚЎҚОН. “Фарғона вилояти Қўқон шаҳридан ёзмоқдамиз. Ҳаво совиши билан шаҳардаги катта дарахтларни кесиб, ўтин қилиш бошланиб кетди. Кўчалар шип-шийдам, дарахтлар қолмаяпти. Ҳолбуки, битта ниҳол азим дарахт бўлгунича бир бола туғилиб камида эллик йил яшаши керак. Уни кесиб ташлаш учун эса ярим соат кифоя! Биз энди машиналардан чиқаётган газдан нафас оламиз шекилли”.\n(Бу хабар Озодликка 20 ноябрь куни юборилган.)